**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Σεπτεμβρίου 2019, ημέρα Πέμπτη και ώρα 11.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Γκιουλέκα, με θέμα ημερήσιας διάταξης:

Ενημέρωση, σύμφωνα με το άρθρο 36 παρ. 5 του Κανονισμού της Βουλής, από τον Υπουργό Εθνικής Άμυνας, κ. Νικόλαο Παναγιωτόπουλο, για θέματα αρμοδιότητάς του.

Στη συνεδρίαση ήταν παρόντες ο Υφυπουργός Εθνικής Άμυνας, Επίτιμος Αρχηγός ΓΕΣ – Στρατηγός ε.α., κ. Αλκιβιάδης Στεφανής, ο Γενικός Γραμματέας του Υπουργείου Εθνικής Άμυνας, κ. Αντώνιος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Γκιόλας Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Φραγγίδης Γεώργιος, Κομνηνάκα Μαρία, Παπαναστάσης Νικόλαος, Συντυχάκης Εμμανουήλ, Αβδελάς Απόστολος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα. Ξεκινάμε την τρίτη συνεδρίαση της Επιτροπής μας. Να καλωσορίσουμε τον Υπουργό Εθνικής Άμυνας, τον κ. Νίκο Παναγιωτόπουλο και τον Υφυπουργό και πρώην Αρχηγό ΓΕΣ, τον κ. Αλκιβιάδη Στεφανή. Σήμερα, έχουμε μία συζήτηση για ένα πολύ ευαίσθητο θέμα, το θέμα της Άμυνας.

Σε ό,τι αφορά στη διαδικασία, θα ακολουθηθεί εκείνη που είχαμε και με τον Υπουργό Εξωτερικών, με τη μόνη διαφορά ότι ζητήσαμε από όλους τους εκπροσώπους των Κομμάτων στην πρώτη τους τοποθέτηση να περιοριστούν στα τρία λεπτά. Θα μιλήσουν, λοιπόν, εκπρόσωποι απ' όλα τα Κόμματα, αφού προηγουμένως, ακούσουμε στην αρχική του τοποθέτηση τον Υπουργό Εθνικής Άμυνας, τον κ. Παναγιωτόπουλο και αμέσως μετά, θα διακόψουμε για τρία λεπτά τη συνεδρίαση, θα αποχωρήσουν οι πρακτικογράφοι, θα σταματήσει η ζωντανή μετάδοση της συζήτησης και θα συνεχίσουμε κεκλεισμένων των θυρών, για να μπορέσουμε να έχουμε την άνεση και όλοι οι συνάδελφοι να υποβάλλουν τις ερωτήσεις που θέλουν, αλλά να γίνει και μία συζήτηση, ενδεχομένως, για πιο ευαίσθητα θέματα, που θα πρέπει να τα προφυλάξουμε και να τα προστατεύσουμε από μία δημοσιότητα.

Από την πλευρά του ΣΥΡΙΖΑ υπήρξε μία επιστολή και συγκεκριμένα, από τον Τομεάρχη για τα ζητήματα Άμυνας, τον κ. Δρίτσα, ο οποίος επεσήμανε το γεγονός ότι δεν προλάβαμε με τον κ. Δένδια να ολοκληρώσουμε τη συνεδρίαση. Γι' αυτό, ήδη, μίλησα με τον Υπουργό Εξωτερικών, ο οποίος είναι πρόθυμος – και πολύ σύντομα – να έρθει στην Επιτροπή, για να ολοκληρώσουμε σε μία δεύτερη συνεδρίαση τη συζήτηση που ξεκινήσαμε για τα διάφορα θέματα. Ίσως θα είναι και πιο επίκαιρη, γιατί θα έχουμε και άλλες συναντήσεις, τόσο του ιδίου όσο και του Πρωθυπουργού το προσεχές διάστημα, που θα αναδείξουν θέματα προς συζήτηση. Επίσης, ο κ. Δρίτσας μου διατύπωσε εκ μέρους του ΣΥΡΙΖΑ την άποψη ότι θα ήταν καλό σε αυτό το πρώτο μέρος της συνεδρίασης, που μεταδίδεται τηλεοπτικά, όλοι οι Βουλευτές να θέσουν τις θέσεις τους, τα ερωτήματά τους και μετά να κλείσουμε τη συνεδρίαση και να σταματήσουμε εκεί, για να έχουμε τις απαντήσεις από τον Υπουργό κεκλεισμένων των θυρών.

Πρακτικώς – επειδή είμαστε 54 Βουλευτές στην Επιτροπή – αυτό θα σήμαινε ότι θα υπάρξει ένα πολύ μεγάλο μέρος χωρίς να μιλήσει ο Υπουργός, η δική μας πρόταση είναι να ακολουθήσουμε αυτή την τακτική, αφού ούτως ή άλλως, ο κάθε πολιτικός χώρος εκπροσωπείται από κάποιον συνάδελφο που θα πάρει αρχικά τον λόγο και μετά για διάφορα ευαίσθητα θέματα, όπως και αυτά που θα τεθούν από τους εκπροσώπους των Κομμάτων, να έχει την ευχέρεια ο Υπουργός ή ο Υφυπουργός να δώσουν τις κατάλληλες απαντήσεις.

Εξάλλου, θα ήταν και άσχημο – κατά τη γνώμη μας – να ακούγονται διάφορα ερωτήματα και μετά εκείνοι που παρακολουθούν τη συνεδρίασή μας να μην μπορούν να ακούσουν τις απαντήσεις. Για ευνόητους λόγους, κάποια θέματα πρέπει να συζητηθούν χωρίς τις κάμερες.

Θέλω να σας πω ότι την επόμενη εβδομάδα προγραμματίσαμε μία συνεδρίαση με τον Πρέσβη μας, τον κ. Μιχάλη Διάμεση, ο οποίος αναλαμβάνει Πρέσβης στην Άγκυρα. Έτσι, ζητήσαμε πριν αναλάβει καθήκοντα να έρθει στην Επιτροπή. Αυτό θα γίνει την επόμενη Πέμπτη, οπότε στην Επιτροπή μας θα έχουμε μία ακρόαση και θα έχουμε την ευκαιρία να συζητήσουμε μαζί του διάφορα ζητήματα, πριν αναλάβει τα νέα του καθήκοντα ως Πρέσβης μας στην Άγκυρα. Τον λόγο έχει ο κ. Δρίτσας για ένα θέμα επί της διαδικασίας

**ΘΟΔΩΡΗΣ ΔΡΙΤΣΑΣ (Εκπρόσωπος της Μειοψηφίας):** Ευχαριστώ, κύριε Πρόεδρε. Θα είμαι σύντομος για ένα θέμα, επί της διαδικασίας. Ομοφωνήσαμε στην πρώτη διαδικαστική συνεδρίαση της Επιτροπής μας με δική σας πρωτοβουλία – και ήταν μία πολύ καλή συζήτηση – σε ένα σχέδιο οργάνωσης της συζήτησης στην Επιτροπή, όταν θα παρίστανται οι Υπουργοί με τη δυνατότητα και την πρόνοια να υπάρχει και ένα τμήμα της συνεδρίασης που δεν θα έχει δημοσιότητα και που αυτό θα διευκολύνει η ενημέρωση να είναι πληρέστερη, σε βάθος, κ.λπ..

Η πρώτη εφαρμογή αυτού του πειράματος – γιατί δεν το έχουμε ξανακάνει στην Ελληνική Βουλή – έγινε προ ημερών με την ακρόαση του Υπουργού Εξωτερικών, του κ. Δένδια. Εκτιμούμε ότι δεν απέδωσε. Πρέπει να προβληματιστούμε. Δεν είναι μόνο το θέμα του χρόνου, που ήταν όντως πιεστικό, αλλά αυτό είναι κατανοητό, διότι είχε μια υποχρέωση ο κ. Υπουργός. Δεν προσερχώμεθα με αντιδικία, αλλά νομίζω ότι αυτό κατεγράφη και πρέπει να το λάβουμε υπόψη. Νομίζω ότι είναι κοινή η εντύπωση ότι αυτά που είπε ο κ. Υπουργός Εξωτερικών δεν χρειάζονταν να τύχουν προστασίας, ήταν πράγματα που θα μπορούσαν να ειπωθούν και δημόσια.

Το τμήμα της λειτουργίας της Επιτροπής που είναι δημόσιο, είναι κι αυτό σημαντικό για την ελληνική κοινωνία, για τους Έλληνες πολίτες, για την καταγραφή. Δεν μπορούμε να μετατρέψουμε το τμήμα αυτό σε μια σύντομη, διαδικαστική διεκπεραίωση. Το να θέσουν τα ερωτήματα οι Βουλευτές σύντομα, σε λίγα λεπτά, είναι απαραίτητος όρος, για να λάβει και η ελληνική κοινωνία τα μηνύματα του κάθε κόμματος, του κάθε Βουλευτή, για να ακούσει ποιες είναι οι ανησυχίες του. Φυσικά έχουμε πάντα την αυτογνωσία και τον αυτοπεριορισμό, όπως έχουμε κάνει κατ’ επανάληψη και σε προηγούμενες συνεδριάσεις. Ξέρουμε όλοι οι βουλευτές και όλα τα κόμματα ότι στα κρίσιμα εθνικά θέματα συμπεριφερόμαστε με τον δέοντα τρόπο. Από αυτή την άποψη, νομίζουμε ότι είναι εξαιρετικά αναγκαίο να επανεξετάσουμε αυτή την εφαρμογή που είχαμε στην προηγούμενη συνεδρίαση, δηλαδή να δώσουμε την δυνατότητα στον κ. Υπουργό, αρχικά, να επεκταθεί σε ό,τι εκείνος κρίνει, να τοποθετηθούν οι εκπρόσωποι των κομμάτων σε ένα πεντάλεπτο, τουλάχιστον, στην πρώτη τοποθέτηση και οι βουλευτές να έχουν τη δυνατότητα να αναδείξουν κάποια θέματα, που εν συνεχεία θα συζητηθούν.

Η Επιτροπή Εξοπλιστικών Προγραμμάτων και Συμβάσεων που λειτουργεί υπό συνθήκες εχεμύθειας και προστασίας, κρατά πρακτικά, παρόλο που θα έλεγα ότι είναι κατά κάποιο τρόπο απόρρητα, παρόλα αυτά πρακτικά τηρούνται. Να το δούμε και αυτό στην περίπτωση αυτή. Μελετήστε το με τις υπηρεσίες. Δεν έχει νόημα να γίνεται μια συζήτηση, που δεν καταγράφεται ιστορικά πουθενά, για τόσο σημαντικά ζητήματα. Η Ελληνική Βουλή πρέπει να έχει μια δυνατότητα να κρατάει πρακτικά. Με την ευθύνη όλων μας, πάντοτε. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Οι επιλογές που είχαμε, κυρίες και κύριοι συνάδελφοι, ήταν να επιλέξουμε να κάνουμε κάποιες συζητήσεις, που, εάν όλες οι συζητήσεις ήταν δημόσιες, μοιραία δεν θα μπορούσαν να θιγούν πιο ουσιαστικά ζητήματα, για ευνόητους λόγους, γιατί τόσο στα ζητήματα της άμυνας όσο και στα ζητήματα του Υπουργείου των Εξωτερικών υπάρχουν θέματα που δεν μπορούν να μεταδίδονται από μια τηλεόραση. Άρα, η επιλογή ήταν είτε να επιλέξουμε κάποιες συνεδριάσεις όπου λόγω της δημοσιότητας θα ήμασταν όλοι επιφυλακτικοί και θα αποφεύγαμε να μπούμε στην ουσία ορισμένων ζητημάτων είτε να επιλέξουμε να κάνουμε τις συνεδριάσεις αποκλειστικά κεκλεισμένων των θυρών. Αυτό κρίθηκε ότι δεν θα ήταν σκόπιμο. Όπως πολύ σωστά παρατηρήσατε, κύριε Δρίτσα και εσείς, είναι σημαντικό η ελληνική κοινωνία να πάρει και κάποια μηνύματα, όταν έρχεται εδώ ο Υπουργός Εθνικής Άμυνας, όταν οι Βουλευτές θέλουν να απευθυνθούν στον Υπουργό Εθνικής Άμυνας, θέτουν ζητήματα που πρέπει οπωσδήποτε να τα ακούσει η ελληνική κοινωνία και πρέπει να εκπέμπουμε κάποια μηνύματα από αυτή την Επιτροπή, όπως γενικά από το Κοινοβούλιο. Με την έννοια αυτή επελέγη αυτή η διαδικασία, του πρώτου και του δεύτερου μέρους, δηλαδή του δημόσιου μέρους και έπειτα της συζήτησης κεκλεισμένων των θυρών, για ευνόητους λόγους.

Για το άλλο που είπατε σε ότι αφορά στα πρακτικά, επειδή δεν το είχατε συμπεριλάβει αυτό στην επιστολή σας, σας λέω ότι και παλαιότερα και με τον Υπουργό Εξωτερικών, τον κ. Κοτζιά, αλλά και με άλλες συνεδριάσεις επελέγη αυτή η διαδικασία, να μην κρατηθούν πρακτικά. Πάντοτε για λόγους ευνόητους. Το αντιλαμβάνεστε. Θα το ξαναδούμε ευχαρίστως και θα το συζητήσουμε, κύριε Δρίτσα. Εδώ είμαστε και δεν τα αντιμετωπίζουμε δογματικά όλα αυτά, προσπαθούμε όλοι να κάνουμε όσο μπορούμε καλύτερα αυτό για το οποίο μας έχουν στείλει εδώ οι συμπολίτες μας. Το τρίτο που ήθελα να πω σε ότι αφορά στο αν θα πρέπει προηγουμένως όλοι οι βουλευτές ή όσοι θέλουν να τοποθετηθούν, σας λέω ότι είμαστε 54 βουλευτές, εάν ακολουθούσαμε αυτό στο πρώτο μέρος, εγώ δεν σας λέω και οι 54 βουλευτές, σκεφτείτε 30 βουλευτές λόγω της κρισιμότητας των θεμάτων όπως το αντικείμενο που σήμερα θα μας απασχολήσει να έθεταν τα ερωτήματά τους, και βεβαίως γνωρίζετε όλοι ότι όταν λέμε δύο λεπτά, δεν μπορείς να κρατήσεις ακριβώς τον χρόνο. Σκεφτείτε, λοιπόν, θα υπήρχε μία συζήτηση όπου θα είχε προηγηθεί μία τοποθέτηση όλων των βουλευτών χωρίς να ακούγεται ο Υπουργός και όταν θα έπρεπε να έρθει η ώρα να ακουστεί ο Υπουργός, θα έπρεπε να κλείσουμε τις πόρτες. Άρα, η ελληνική κοινωνία θα ακούσει μόνο ερωτήσεις και δεν θα ακούσει απαντήσεις ενδεχομένως σε ζητήματα που θα έπρεπε οπωσδήποτε, εφόσον επιτρέψουμε το ένα μέρος να επιτρέψουμε και το άλλο. Για αυτό κάναμε αυτή την επιλογή, όταν κάποιος εκπροσωπεί έναν πολιτικό χώρο, εκπροσωπεί και τους υπόλοιπους συναδέλφους του και από εκεί και πέρα σαφώς θα έχει την ευχέρεια στο υπόλοιπο της συζητήσεως να θέσει όσα ζητήματα εκείνος πιστεύει ότι πρέπει να τεθούν προς τον Υπουργό. Κυρία Μπακογιάννη, έχετε τον λόγο.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Να κάνω μία πρόταση που φαντάζομαι ότι θα μπορέσουμε να συμφωνήσουμε όλοι. Εγώ συμφωνώ με τον κ. Δρίτσα για το θέμα των πρακτικών. Γενικώς πιστεύω ότι ακόμα και σε απόρρητες συζητήσεις τα πρακτικά πρέπει να υπάρχουν για την ιστορία. Το τι λέει ο καθένας μας οφείλει να καταγράφεται. Άρα είμαι σύμφωνη στο να κρατούνται πρακτικά και κατά την διάρκεια της μη δημοσιευμένης συνεδρίασης. Το δεύτερο που θα ήθελα να επιμείνω είναι, κύριε Δρίτσα, στο δίλεπτο. Η εμπειρία προχθές δεν ήταν καλή, διότι το να βγάζει ο καθένας ένα λογύδριο για την τηλεόραση, για τα θέματα της εξωτερικής πολιτικής και τα εθνικά ούτε την ουσία της υπόθεσης βοηθάει, κατά την άποψή μου, ούτε τον εαυτό του, αλλά αυτό λίγο με ενδιαφέρει και τελικώς τρώει τον χρόνο. Άρα η πρόταση να υπάρξει μία τοποθέτηση δίλεπτη από κάθε κόμμα ως ερώτηση προς τον Υπουργό, γιατί ακρόαση του Υπουργού έχουμε αιτηθεί, άρα από τον Υπουργό περιμένουμε να μας πει. Η τοποθέτηση μετά την αρχική δεύτερη φορά του Υπουργού, και από εκεί και πέρα ερωτήσεις ενός λεπτού νομίζω ότι με μία σοβαρή και συστηματική προσπάθεια να τηρήσουμε το ωράριο, θα βγούμε όλοι κερδισμένοι και θα έχουμε απαντήσεις.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κυρία Μπακογιάννη. Θα συζητήσουμε λοιπόν το θέμα. Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Νομίζω ότι πρέπει να προχωρήσουμε με βάση αυτά που ήδη έχουμε ανακοινώσει, ίσως διευρύνοντας τον χρόνο, το κάθε κόμμα έχει την υπευθυνότητα στο τετράλεπτο, πεντάλεπτο να πει πράγματα που πρέπει ή δεν πρέπει. Να πω ότι ας δείξουν υπευθυνότητα τα κόμματα και αν πρέπει να ειπωθούν στο τρίλεπτο τετράλεπτο και όχι με απαγόρευση. Εξάλλου και στο ένα λεπτό μπορείς να θέσεις θέμα, είναι θέμα λοιπόν υπευθυνότητας και όχι μικρότερου ή μεγαλύτερου χρόνου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ:** Αυτό που παρακαλώ είναι ακριβώς σήμερα δεύτερη φορά θα έχουμε μία εμπειρία να επανεξεταστεί με βάση και την εμπειρία που θα αποκτηθεί από τον τρόπο λειτουργίας. Εμείς επιμένουμε ένα δίλεπτο στους βουλευτές, για να θέτουν ερωτήματα, όχι συνολικές τοποθετήσεις, είναι αναγκαίο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να περάσουμε τώρα στο κύριο μέρος της συζήτησης. Αυτό που σήμερα μας απασχολεί και είναι το αντικείμενο της σημερινής συνεδρίασης είναι τα ζητήματα της Εθνικής Άμυνας. Έχουμε εδώ την πολιτική ηγεσία του Υπουργείου.

Βεβαίως θα έλεγα ότι είναι επίκαιρη όσο ποτέ άλλοτε μια τέτοια συζήτηση, σε μια περίοδο που πραγματικά βρισκόμαστε σε μια γενικότερη ένταση στην περιοχή μας και πολλές φορές λαμβάνουμε μηνύματα εμείς, ως χώρα, προκλητικά από διαφόρους. Είναι λοιπόν πολύ σημαντικό να ακούσουμε την πολιτική, την οποία ακολουθούμε στα ζητήματα της Άμυνας από τους αρμοδίους, καθώς είμαστε μια χώρα που είναι γνωστό ότι επιδιώκουμε την ειρήνη με κάθε τρόπο και στέλνουμε μήνυμα ότι στη βάση του Διεθνούς Δικαίου επιζητούμε καλές σχέσεις με όλους τους γείτονες. Από την άλλη, όμως, εκπέμπουμε και το μήνυμα ότι είμαστε μια ισχυρή χώρα, που είμαστε αποφασισμένοι αποτελεσματικά να προασπίσουμε, αν ποτέ χρειαστεί, τα κυριαρχικά μας δικαιώματα. Γι’ αυτό τον λόγο διαθέτουμε και τις αξιόμαχες Ένοπλες Δυνάμεις.

Με αυτές τις σκέψεις, κύριε Υπουργέ, θα ήθελα να σας δώσω τον λόγο για την πρώτη σας τοποθέτηση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε. Κυρίες και κύριοι συνάδελφοι, εκλεκτά μέλη της Επιτροπής Εξωτερικών και Άμυνας, με χαρά αποδέχομαι την πρόσκληση του Προεδρείου να παραβρεθώ και να ενημερώσω τα μέλη της Επιτροπής για αυτά που συμβαίνουν στον χώρο της Άμυνας και να συζητήσουμε τις πολιτικές που αναπτύσσει το Υπουργείο, αλλά και τις πολλές και σύνθετες προκλήσεις ασφαλείας που αντιμετωπίζουμε και απέναντι στις οποίες θα πρέπει να ανταποκριθούμε.

Επί της αρχής, θέλω να κάνω δύο - τρεις βασικές παρατηρήσεις. Πρώτον, νομίζω πως όλοι συμφωνούμε ότι το ζήτημα της εθνικής άμυνας της χώρας δεν είναι κομματική υπόθεση, αλλά εθνική υπόθεση. Επομένως, δεν προσφέρεται ως πεδίο για στείρα κομματική αντιπαράθεση, αλλά για συζήτηση και για εποικοδομητική κριτική επί συγκεκριμένων προτάσεων, σχεδίων, πολιτικών σχεδιασμών που αναπτύσσει το Υπουργείο.

Το δεύτερο σχόλιο είναι ότι το Υπουργείο Εθνικής Άμυνας δεν είναι το βασικό και κυρίαρχο όργανο χάραξης της εξωτερικής πολιτικής της χώρας. Αυτή η αρμοδιότητα ανήκει πρωτίστως στον Πρόεδρο της Κυβέρνησης, στον Πρωθυπουργό και φυσικά, στο Υπουργείο Εξωτερικών. Αναπόφευκτα εμπλέκεται στην χάραξη εξωτερικής πολιτικής για την χώρα δια μέσου του πολύ σημαντικού εργαλείου της αμυντικής διπλωματίας, εις το οποίο έχει αναπτύξει και εξακολουθεί να αναπτύσσει εντατική δραστηριότητα. Ο σκοπός της προσπάθειάς μας είναι η ενίσχυση της αποτρεπτικής ισχύος της χώρας. Η αποτροπή είναι η πεποίθηση προς κάθε κατεύθυνση ότι εξαιτίας της ετοιμότητας και των δυνατοτήτων των Ενόπλων Δυνάμεων της χώρας δεν συμφέρει σε κανέναν να σκεφτεί οποιαδήποτε επιβουλή εναντίον κυριαρχικών μας συμφερόντων. Το κόστος που θα υποστεί θα είναι πάντα μεγαλύτερο από το όφελος που ενδεχομένως σκοπεύει να προσπορίσει. Αυτό είναι στην ουσία η έννοια της αποτροπής, επομένως ισχυρή αποτρεπτική ισχύς σημαίνει εμπέδωση του αισθήματος ασφαλείας στη χώρα και στους πολίτες της.

Δύο στοιχεία συνιστούν, θα έλεγα, το αποτρεπτικό στοιχείο της χώρας που εκφράζεται δια των Ενόπλων Δυνάμεών της, η ετοιμότητα και το αξιόμαχο. Σε αυτό ορίζω και κάποιες βασικές παραμέτρους. Η πρώτη αναπόφευκτα είναι το έμψυχο δυναμικό των Ενόπλων Δυνάμεων και εκεί έχουμε τα στοιχεία της ηγεσίας, του σχεδιασμού, των δομών και βέβαια, συνεχών διαδικασιών άσκησης και εκπαίδευσης. Το δεύτερο βασικό στοιχείο είναι τα υλικά μέσα, κυρίως τα οπλικά συστήματα, αλλά και όλες οι υποδομές υποστήριξης αυτών. Στα οπλικά συστήματα προέχει ασφαλώς η συντήρηση και η αναβάθμιση των υπαρχόντων, η προσαρμογή αυτών στις ανάγκες της αμυντικής μας πολιτικής, η πρόσκτηση νέων συστημάτων όποτε αυτό παρίσταται αναγκαίο, διότι όπως καταλαβαίνετε, όσο περνούν τα χρόνια και όσο χρησιμοποιούνται αυτά επέρχεται φθορά, αλλά και η τεχνολογία προχωράει έτσι ώστε να χρειάζεται – να το εκφράσω έτσι – άνοιγμα προς νέες τεχνολογίες, οι οποίες εξοπλίζουν σε μεγάλο βαθμό τα αμυντικά συστήματα, κάθε αμυντικό σύστημα και φυσικά να μην ξεχνάμε και την οικονομική δυνατότητα. Εις το παρελθόν είχαμε οδυνηρή εμπειρία της εξαιρετικά περιορισμένης οικονομικής δυνατότητας, που αναπόφευκτα επηρέασε και το πρόγραμμα συντήρησης και αναβάθμισης των εξοπλιστικών συστημάτων της χώρας. Αυτό δεν πρέπει να το ξεχνάμε ποτέ.

Επιθυμώ, λοιπόν, να διαφυλάξουμε τα βασικά σημεία αυτής της συζήτησης ως αδιαπραγμάτευτη πρακτική, διότι η επιλογή της Κυβέρνησης στα θέματα της εθνικής στρατηγικής και αμυντικής πολιτικής που προασπίζουν τα εθνικά μας συμφέροντα και τα κυριαρχικά μας δικαιώματα είναι να υπάρχει ομόνοια και συνεννόηση μεταξύ των πολιτικών παρατάξεων. Νομίζω ότι υπάρχει η διάθεση και το έδαφος να την βρούμε εδώ σε αυτή την Επιτροπή αυτήν την συνεννόηση.

Θέλω, επίσης, να διαβεβαιώσω τους κυρίους και τις κυρίες συναδέλφους, ότι μαζί με την πολιτική ηγεσία του Υπουργείου, τον Υφυπουργό, ο οποίος προέρχεται από το στράτευμα και η εμπειρία του είναι πολύτιμη στην καθημερινότητα ιδίως του Υπουργείου, αλλά και τον κ. Γενικό Γραμματέα που παρίσταται, αλλά και τη στρατιωτική ηγεσία, τους Αρχηγούς των Γενικών Επιτελείων, εργαζόμαστε διαρκώς, ώστε οι Ένοπλες Δυνάμεις της χώρας να εκτελούν στο ακέραιο την αποστολή τους, προκειμένου, κάθε Έλληνας και Ελληνίδα να νιώθουν ασφαλείς.

Στο θεσμικό πλαίσιο των συνταγματικών μας υποχρεώσεων, αλλά και της κοινοβουλευτικής θεσμικής διαδικασίας για ενημέρωση του Σώματος, την οποία σέβομαι απολύτως, τηρώ απαρεγκλίτως και αυτό τον σκοπό έχω να κάνω και στο μέλλον, θα σας αναπτύξω τις δράσεις που προσδιορίζονται σε έξι βασικούς άξονες. Είχαμε αναλύσει επί αυτών στις προγραμματικές δηλώσεις. Αυτοί υπηρετούν τις στρατηγικές επιλογές της Κυβέρνησης και θεωρούμε ότι είναι ιδιαίτερα σημαντικό για ένα χώρο τόσο ευαίσθητο, όπως αυτός της Εθνικής Άμυνας να υπάρχει και σχέδιο και συνέπεια και έργο και αποτελεσματικότητα.

Αλλά να πω πρώτα ότι καλούμαστε να αντιμετωπίσουμε πολλές και σύνθετες προκλήσεις ασφαλείας της περιοχής μας, που επηρεάζουν άμεσα τη χώρα μας. Όλες στην ουσία οι σύγχρονες προκλήσεις ασφαλείας απαντώνται στην ευρύτερη περιοχή της Νοτιοανατολικής Μεσογείου. Ενδεικτικά, παράνομη μετανάστευση. Οι αυξημένες ροές μας προβληματίζουν ασφαλώς πάρα πολύ. Τον εντονότατο ανταγωνισμό για την αξιοποίηση πλουτοπαραγωγικών πηγών, ιδίως υδρογονανθράκων, ξέρετε τι συμβαίνει όλοι στην Αποκλειστική Οικονομική Ζώνη της Κύπρου, αλλά και ευρύτερα στην Νοτιοανατολική Μεσόγειο. Η κλιματική αλλαγή, οι κυβερνοαπειλές. Είναι μερικές από τις σύγχρονες προκλήσεις ασφαλείας, που για όσους παρακολουθούν τη διεθνή συζήτηση για την άμυνα, συνιστούν και ένα ιδιότυπο μείγμα υβριδικών απειλών. Οι υβριδικές απειλές δεν είναι αυτές που εκφράζονται απέναντι στην ασφάλεια ενός κράτους με τον συμβατικό τρόπο, ανάληψη στρατιωτικών ενεργειών κυρίως, αλλά είναι ένα μείγμα δραστηριοτήτων, που σκοπό έχουν να αποσταθεροποιήσουν εσωτερικά μια χώρα και επομένως, σκόπιμο είναι να αντιμετωπίζονται και με τον κατάλληλο τρόπο, όχι βέβαια με συμβατικά στρατιωτική αντιμετώπιση, αλλά και με άλλους πιο έξυπνους και πιο σύνθετους τρόπους.

Σε ό,τι αφορά στις ελληνοτουρκικές σχέσεις. Βασικός μας στόχος είναι η προώθηση μιας πολιτικής βασισμένη σε σταθερές αρχές της καλής γειτονίας, του σεβασμού, του διεθνούς δικαίου και των διεθνών συνθηκών. Σε αυτή την κατεύθυνση, αφετηρία συνιστά και παραδοχή ότι η Ελλάδα και η Τουρκία μπορούν, αλλά και οφείλουν να συνεργαστούν, σε τομείς αμοιβαία επωφελής και βέβαια, σε πλαίσια εφικτά. Βέβαια, παίζει ρόλο και οι ενδείξεις καλής συμπεριφοράς εκατέρωθεν. Προχθές είχα μια πρώτη ευκαιρία να συνομιλήσω τηλεφωνικά με τον Τούρκο ομόλογό μου, τον κ. Ακάρ, ο οποίος με διαβεβαίωσε ότι σκοπός είναι με όλη τους την καρδιά να συνομιλούν μαζί μας, προκειμένου να εξεύρουμε λύσεις παρά τις διαφορές μας και τον διαβεβαίωσα ότι αυτός είναι και ο δικός μας στόχος, αλλά παράλληλα, έχουμε και μια δουλειά να κάνουμε και η δουλειά μας είναι να διασφαλίσουμε την ασφάλεια της πατρίδας, μέσω της ισχυρής παρουσίας και της ισχυρής αποτρεπτικής ισχύος των Ενόπλων Δυνάμεων. Συμφωνήσαμε να μιλάμε και θεωρώ ότι έχει σημασία τα κανάλια επικοινωνίας να μένουν ανοιχτά, ακόμα και σε περιόδους έντασης, καλό είναι, κακό δεν είναι, προς τον σκοπό της επιδίωξης κάποιας συνεννόησης και συμφωνήσαμε ότι θα βρεθούμε για πρώτη φορά να συζητήσουμε στην προσεχή συνεδρία των Υπουργών των χωρών μελών του ΝΑΤΟ, στις Βρυξέλλες, προς το τέλος του Οκτωβρίου.

Όπως σας είπα δεν είμαστε βασικός μοχλός άσκησης εξωτερικής πολιτικής της χώρας, αλλά, ασφαλώς εμπλεκόμεθα σε μεγάλο βαθμό, κυρίως, δια της αμυντικής διπλωματίας. Και μια που μιλάω για την αμυντική διπλωματία, θα έρθω στο Κυπριακό. Το Κυπριακό αποτελεί για μας κορυφαίο εθνικό θέμα, το ξέρουμε όλες και όλοι και στρατηγική επιδίωξη εξωτερικής και αμυντικής πολιτικής της Ελλάδας. Η Ελλάδα, λοιπόν, στέκεται με απόλυτη προσήλωση στο πλευρό της Κυπριακής Δημοκρατίας και παρακολουθούμε στενά και συντονίζουμε, μέσω των διπλωματικών καναλιών προς την Ευρωπαϊκή Ένωση, τη λήψη μέτρων προς την Τουρκία για όλες τις παράνομες δραστηριότητες που διεξάγονται από αυτήν στην Κυπριακή ΑΟΖ, που είναι, θυμίζω, ΑΟΖ κράτος μέλος της Ευρωπαϊκής Ένωσης.

Παράλληλα, όσον αφορά στην παραβατική συμπεριφορά της Τουρκίας, λαμβάνει χώρα από μέρους μου μία πολύ εντατική και συστηματική ενημέρωση των πρέσβεων που συναντώ, κατ’ ιδίαν. Έχω ήδη συναντήσει στο Υπουργείο δώδεκα, αν δεν απατώμαι, πρέσβεις φίλων χωρών από την ευρύτερη περιοχή, αλλά και από πιο μακριά, καθώς και σημαντικά στελέχη είτε στις δομές των Υπουργείων άμυνας άλλων χωρών – αρχηγούς ΓΕΕΘΑ, για παράδειγμα – είτε κορυφαία στελέχη των διεθνών αμυντικών δομών, όπως ας πούμε το ΝΑΤΟ και η στρατιωτική επιτροπή της Ευρωπαϊκής Ένωσης. Σκοπός είναι η εντατική ενημέρωση και αυτό γίνεται συνεχώς, διαρκώς, όσον αφορά, αφενός, την παραβατική συμπεριφορά της Τουρκίας και αφετέρου, ότι σε όλο αυτό το δύσκολο παζλ η Ελλάδα είναι ο σταθερός και αξιόπιστος σύμμαχος που εμφανίζεται πλέον ως καθαρός πάροχος ασφαλείας και όχι ως αποσταθεροποιητικός παράγων.

Οφείλω να σας πω ενημερωτικά ότι πλέον αυτές οι θέσεις μας γίνονται εύκολα αποδεκτές από κάθε συνομιλητή. Αναγνωρίζουν, δηλαδή, αυτόν πλέον τον ρόλο της Ελλάδας με ό,τι αυτό συνεπάγεται για την αναβάθμιση της χώρας, τουλάχιστον, στην εκτίμηση όλων αυτών των παραγόντων.

Η αμυντική διπλωματία, λοιπόν, ασκείται μέσα από δέσμη δραστηριοτήτων στην οποία το Υπουργείο πρωτοστατεί, με σκοπό την ενίσχυση των συνεργασιών και των συμμαχιών μας προς κάθε κατεύθυνση, προάσπιση των εθνικών μας συμφερόντων και προς τη δημιουργία κλίματος αποτελεσματικής εξωστρέφειας των Ενόπλων Δυνάμεων, με τη συμμετοχή σε στρατιωτικές συνεκπαιδεύσεις και ασκήσεις εντός της Συμμαχίας, της Ευρωπαϊκής Ένωσης, καθώς επίσης και με άλλες χώρες του ενδιαφέροντός μας. Στην κατεύθυνση αυτή – και αυτό είναι σημαντικό – επιδιώκουμε να ενισχύσουμε και τις αμυντικές σχέσεις με στρατηγικούς συμμάχους, όπως οι Ηνωμένες Πολιτείες της Αμερικής, με τις οποίες το τελευταίο διάστημα – όχι μόνο το τελευταίο διάστημα, αλλά πιο εντατικά το τελευταίο διάστημα – έχουμε αναπτύξει ένα στρατηγικό διάλογο, που λειτουργεί ως καταλύτης για την περαιτέρω αναβάθμιση και εμβάθυνση των στρατηγικών σχέσεων των δύο χωρών.

Η περίφημη MDCA, η Συμφωνία Αμοιβαίας Αμυντικής Συνεργασίας μεταξύ των δύο χωρών στο πεδίο της άμυνας είναι σχεδόν έτοιμη, όσον αφορά στο τελικό επεξεργασμένο κείμενο. Θα υπογραφεί πριν την επίσκεψη στη χώρα μας του Υπουργού Εξωτερικών των ΗΠΑ, του Μάικ Πομπέο, που αυτή τη στιγμή για όσους γνωρίζουν είναι ένας ιδιαίτερα ισχυρός παράγοντας στην Αμερικανική Κυβέρνηση, πιο ισχυρός από ποτέ, θα έλεγα, όσον αφορά Υπουργό Εξωτερικών, ο οποίος θα επισκεφθεί την Ελλάδα, θα επισκεφθεί και το Υπουργείο Άμυνας και εκεί θα επιβεβαιωθεί από κοντά και η εμβάθυνση αυτής της στρατηγικής σχέσης ανάμεσα στις Ηνωμένες Πολιτείες Αμερικής και την Ελλάδα. Πώς γίνεται αυτή; Επιτυγχάνεται κυρίως, μέσα από δράσεις τις οποίες επισπεύδει το Υπουργείο Εθνικής Άμυνας. Αυτή είναι το ζήτημα της Σούδας, όπου η αμερικανική αίτηση, θα έλεγα, είναι να προχωρήσει σε βάθος χρόνου, θα έλεγα, η σχέση χρήσης της Σούδας από τον αμερικανικό παράγοντα – αυτό το βλέπουμε – η αυξημένη παρουσία και η αίτηση για μερική χρήση του Λιμένα της Αλεξανδρούπολης, όπου βρεθήκαμε την περασμένη Παρασκευή με τον Αμερικάνο Πρέσβη στο Λιμάνι της Αλεξανδρούπολης όπου με αμερικανική χρηματοδότηση πραγματοποιείται η ανέλκυση μια βυθοκόρου, που χρόνια είναι βυθισμένη στο λιμάνι και επομένως περιορίζει τις δυνατότητες χρήσης του. Αυτό το έργο συντελείται, όπως σας είπα, με αμερικανική βοήθεια, αλλά και μία εξαιρετική συνέργεια από εργατικά χέρια ελληνικά, που δουλεύουν δίπλα και μαζί με αμερικανικά, από τεχνικές εταιρείες ελληνικές, που συντονίζονται και σχεδιάζουν και υλοποιούν δίπλα σε αμερικανικές και μαζί με αμερικανικές εταιρείες, με μία συνέργεια σχεδιασμών και υλοποίησης, η οποία ακριβώς δίνει αυτή την απτή απόδειξη ότι κάτι καλύτερο, κάτι βαθύτερο κτίζεται όσον αφορά στη στρατηγική σχέση.

Παράλληλα, λοιπόν, στοχεύουμε στην περαιτέρω ανάπτυξη και ενίσχυση των διμερών και πολυμερών σχέσεων, διευρύνοντας συγχρόνως και τις διεθνείς δραστηριότητες του Υπουργείου με την ανάληψη σχετικών πρωτοβουλιών. Για παράδειγμα, αξιοποιούμε τα δύο σχήματα στρατηγικής συνεργασίας Ελλάδα – Κύπρος – Ισραήλ και Ελλάδα – Κύπρος –Αίγυπτος, καθώς και τις διμερείς συνεργασίες με άλλες χώρες της περιοχής, που ενισχύουν τη συνεργασία της Δύσης με τις χώρες αυτές και αποτελούν παράγοντες σταθερότητας για την ευρύτερη περιοχή. Με αυτό τον τρόπο αναδεικνυόμαστε σε προνομιακό συνομιλητή και εταίρο τόσο με τα κράτη της περιοχής όσο και με ισχυρότερες δυνάμεις παγκοσμίως και αποτελούμε έναν αξιόπιστο άξονα, όπως είπα, προαγωγής σταθερότητας στην ευρύτερη περιοχή της Νοτιοανατολικής Μεσογείου, όπως είπα, καθαρός πάροχος ασφάλειας και επ’ ουδενί παράγων αστάθειας και αποσταθεροποίησης.

Για την προώθηση των παραπάνω δράσεων είχα την ευκαιρία, πρόσφατα, να συζητήσω στην επίσκεψή μου στην Κύπρο, με στελέχη του Υπουργείου Άμυνας, τον ομόλογό μου της Κυπριακής Δημοκρατίας, αλλά και κατά συναντήσεις που πραγματοποιήθηκαν στην Αθήνα με υψηλόβαθμα στελέχη του Υπουργείου Άμυνας του Ισραήλ. Όσον αφορά στις πολιτικές που αναπτύσσει το ΥΠΕΘΑ, θα χρειαστώ, κύριε Πρόεδρε, λίγο χρόνο, γιατί είναι πολυδιάστατη η δραστηριότητα, αν αναπτύξω όλο το πλαίσιο, φαντάζομαι ότι θα είναι πιο εύκολο για σας, να κάνετε τις ερωτήσεις, τις οποίες θέλετε.

Έκανα λόγο για έξι άξονες που υπηρετούν τη στρατηγική επιλογή του Πρωθυπουργού και της Κυβέρνησης για ασφάλεια στη χώρα. Άξονας πρώτος, ιδιαίτερη έμφαση στην εξασφάλιση επάρκειας του αμυντικού εξοπλισμού των Ενόπλων Δυνάμεων με εστίαση στην τεχνολογική υπεροχή και την αξιοποίηση των σύγχρονων πληροφοριακών συστημάτων και συστημάτων διοίκησης.

Δεν είναι εύκολο, ιδίως λόγω των οικονομικών προβλημάτων και ιδίως λόγω του ότι είχα την αίσθηση, έχω την αίσθηση ότι έχουν συσσωρευτεί προβλήματα, σε ότι αφορά στη συντήρηση οπλικών συστημάτων όσο και την πρόσκτηση καινούργιων, όμως, γίνεται η καλύτερη δυνατή προσπάθεια από τη στρατιωτική ηγεσία και το σύνολο των Ενόπλων Δυνάμεων. Υπάρχουν πάρα πολλές προτάσεις κατατεθειμένες, πάρα πολλά προγράμματα και υποπρογράμματα εξοπλιστικά, που υλοποιούνται αυτή τη στιγμή – εκατό και πλέον «τρέχουν» σε φάση υλοποίησης – σε όλο το φάσμα και των τριών Κλάδων των Ενόπλων Δυνάμεων.

Βέβαια, είναι και τα μεγάλα θέματα που θα έχουμε την ευκαιρία να δούμε και σε κοινοβουλευτικό επίπεδο, καθώς θα έρθουν οι σχετικές Συμβάσεις στη Βουλή, ασφαλώς και θα γίνει, θα εξαντλήσουμε όλα τα μέσα ενημέρωσης του Σώματος, τόσο σε επίπεδο Επιτροπών Άμυνας και Επιτροπής Εξοπλιστικών όσο βέβαια και σε επίπεδο ψήφισης στην Ολομέλεια.

Αυτά τα τρία μεγάλα προγράμματα όπως τα προτεραιοποιούμε είναι πρώτον, η αναβάθμιση των F-16, στην κατηγορία VIBER, που είναι ό,τι πιο σύγχρονο υπάρχει σήμερα σε αεροσκάφη 4ης γενιάς, στο κατώφλι της 5ης γενιάς. Αυτό το τεράστιο πρόγραμμα θα έχει ένα επιπλέον εξαιρετικά σημαντικό αντίκτυπο, θα διενεργηθεί μέσα από τις δυνατότητες της ΕΑΒ. Είναι θεωρώ το πρόγραμμα, το οποίο θα καταστήσει την ΕΑΒ λειτουργική, αποτελεσματική και ενδεχομένως, θα της δώσει τη δυνατότητα – σίγουρα θα της δώσει τη δυνατότητα – στο μέλλον να προσελκύσει και άλλες τέτοιες δουλειές αναβάθμισης οπλικών συστημάτων, κυρίως, αεροσκαφών από άλλες χώρες. Προϋπόθεση αυτού είναι το πρόγραμμα αναβάθμισης των F-16. Για να γίνει αυτό, επεξεργαζόμαστε τώρα το πακέτο των offset, παλιά τα λέγαμε αντισταθμιστικά, αλλά το χαρακτηριστικό αυτού του πακέτου είναι ότι αφορά υποπρογράμματα, που κυρίως έρχονται και ενισχύουν τις υποδομές της ΕΑΒ, δια του υποκατασκευαστικού έργου. Περισσότερα θα πούμε, όταν θα έρθει η ώρα να αναλύσουμε πολύ λεπτομερώς και πολύ διεξοδικά αυτό το πρόγραμμα.

Το δεύτερο είναι η υποστήριξη των υπαρχόντων MIRAGE. Προς το σκοπό αυτό έχει ήδη επιτευχθεί συμφωνία με τις τρεις γαλλικές εταιρείες που εμπλέκονται. Υπήρχαν πολλά προβλήματα στο παρελθόν, όχι απαραίτητα από ευθύνη της ελληνικής πλευράς, αυτά φαίνεται όμως ότι μπαίνουν σε μια τροχιά επίλυσης και ασφαλώς θέλουμε και τα αεροσκάφη MIRAGE στην καλύτερη δυνατή υπηρεσιακή ετοιμότητα, γιατί είναι όπλο, το οποίο πραγματικά ενισχύει πάρα πολύ τις δυνατότητές μας στο Αιγαίο.

Φυσικά υπάρχει και το θέμα της πρόσκτησης των δύο νέων φρεγατών τύπου BELHARRA. Εδώ, για να το καταστήσω σαφές, έχει διατυπωθεί από ελληνικής πλευράς το ενδιαφέρον να αποκτήσουμε ένα νέο πλοίο, μια νέα φρεγάτα που θα παρέχει πλέον και το πλεονέκτημα της άμυνας περιοχής, με ευρύτατο σύστημα αντιαεροπορικής κάλυψης, βασισμένο σε πολύ προηγμένα ηλεκτρονικά μέσα και τεχνολογίες.

Η Γαλλική πλευρά φυσικά έχει αποδεχθεί, υπάρχει το ζήτημα της χρηματοδότησης, το οποίο βαίνει προς επίλυση, δεν είναι όμως αρμοδιότητα του Υπουργείου Άμυνας και βέβαια, πάνω στο ζήτημα χρηματοδότησης έρχεται και προσαρμόζεται και το ζήτημα των απαιτήσεων της ελληνικής πλευράς. Δεν θα πάρουμε αυτό, που μας δίνουν οι Γάλλοι, θα πάρουμε αυτό, που θέλουμε εμείς να μας δώσουν οι Γάλλοι, ανάλογα με τις απαιτήσεις των Ενόπλων Δυνάμεών μας.

Επομένως, έχει ξεκινήσει μια σειρά εντατικών επαφών ανάμεσα σε ομάδες εργασίας των δύο κρατών, του Πολεμικού Ναυτικού και της Γενικής Διεύθυνσης Αμυντικών Εξοπλισμών από πλευράς μας και της Διεύθυνσης Αμυντικών Εξοπλισμών των Γάλλων, προκειμένου να συνεννοηθούμε, τι ακριβώς θέλουμε από αυτό το πλοίο. Βρισκόμαστε σε πρώιμη φάση τώρα, αλλά εάν συμφωνήσουμε στο τι ακριβώς ζητάμε εμείς και συμφωνήσουν και οι Γάλλοι ότι μπορούν να μας το παρέχουν, τότε υπάρχει το έδαφος να προχωρήσει αυτή η πρόσκτηση ενός πολύ σημαντικού οπλικού συστήματος, το οποίο αναβαθμίζει δραματικά, θα έλεγα, τις δυνατότητες του στόλου μας και τον εκσυγχρονίζει, δεδομένου ότι η ηλικία των φρεγατών μας είναι αρκετά μεγάλη.

Δεύτερος άξονας. Αναδιοργάνωση δομής των Ενόπλων Δυνάμεων. Επιδιώκουμε την αύξηση διαθεσιμότητας του έμψυχου δυναμικού, η οποία δεν πρέπει να είναι συγκυριακή. Ίσως είστε σε γνώση ότι αυτή τη στιγμή πάει να σπάσει κάθε ρεκόρ η διάθεση κατάταξης στην επόμενη ΕΣΣΟ. Βολεύει, ενδεχομένως, να καταταγεί κάποιος τον Νοέμβρη για εννέα μήνες, ώστε το επόμενο τέλος καλοκαιριού, αρχές Σεπτεμβρίου, να είναι ελεύθερος να συνεχίσει την πορεία του, με σπουδές ή οτιδήποτε άλλο. Όμως, εδώ υπάρχει μια ανισορροπία, γιατί πάρα πολλοί κατατάσσονται σε αυτήν την ΕΣΣΟ, περισσότεροι από όσους μπορεί να υποστηρίξει το στράτευμα σε επίπεδο, ακόμα και το απλό, της ένδυσης, της υπόδησης και τις σίτισης.

Θα κάνουμε ό,τι καλύτερο, για να πάρουμε σε αυτήν την ΕΣΣΟ όσους περισσότερους μπορούμε ασφαλώς και ίσως, μας δοθεί μια ευκαιρία κατ' αυτό τον τρόπο να ενισχύσουμε τις Μονάδες της Θράκης για τον νησιών – ίσως λέω – διότι αυτές εμφανίζουν χαμηλότερο ποσοστό επάνδρωσης και σαφώς, νομίζω, ότι εάν θέλουμε όλοι να μιλάμε και να υποστηρίζουμε την υπόθεση της ετοιμότητας των Ενόπλων Δυνάμεων, το πρώτο πράγμα για το οποίο πρέπει να συζητάμε είναι να έχουν όλες οι Μονάδες ανά την Επικράτεια, αλλά κυρίως στα σύνορα, επαρκή επάνδρωση.

Επίσης, θα ήθελα να επισημάνω ιδιαίτερα ότι προς την κατεύθυνση της αναβάθμισης του ρόλου Εθνοφυλακής και Εφεδρείας, προετοιμάζουμε σχετικό σχέδιο νόμου περί Εθνοφυλακής, στο οποίο εξετάζουμε μεταξύ άλλων την έναρξη εκπαίδευσης των Εθνοφυλάκων επί εθελοντικής βάσης προς τον σκοπό της αύξησης επιχειρησιακής ετοιμότητας των Μονάδων της Εθνοφυλακής. Παράλληλα, συντάσσεται μελέτη που εξετάζει τη δημιουργία Εθνικού Φορέα Διαχείρισης του Κυβερνοχώρο (Cyber security), εξαιρετικά σημαντικό, με σκοπό την θωράκιση κρίσιμων δομών και δικτύων. Σας μίλησα προηγουμένως για τις υβριδικές απειλές, το αντίδοτο σ’ αυτό είναι μια ισχυρή «ομπρέλα» κυβερνοάμυνας, σ' αυτό, βέβαια, βρισκόμαστε σε απόλυτη συνέργεια με το αρμόδιο Υπουργείο και τον αρμόδιο Υπουργό.

Επίσης, σκοπεύουμε να δημιουργήσουμε το Κέντρο Μελετών Ενόπλων Δυνάμεων, αντίστοιχου του ΚΕΜΕΑ της Ελληνικής Αστυνομίας, με σκοπό την οριστική προσέγγιση και ενοποίηση των δράσεων στον κύριο και κρίσιμο τομέα της έρευνας, τόσο εφαρμοσμένης όσο και θεωρητικής.

Ο τρίτος άξονας έχει να κάνει με τον εκσυγχρονισμό του υφιστάμενου νομοθετικού πλαισίου. Μια κύρια παρέμβαση, που σχεδιάζουμε, θα είναι η υποβολή νέου σχεδίου νόμου περί Δημοσίων Συμβάσεων, Προμηθειών, Υπηρεσιών και Έργων στους τομείς της άμυνας και της ασφάλειας. Θέλουμε ένα αποτελεσματικότερο και λειτουργικότερο πλαίσιο. Κατανοούμε ότι ο υπάρχων, ο υφιστάμενος νόμος είναι καταρχήν σωστός – άλλωστε είναι προσαρμογή μιας Ευρωπαϊκής Οδηγίας στο Εθνικό Δίκαιο – αλλά από κει και πέρα στην πράξη οδηγούμαστε σε κάποιες δυσκαμψίες και δυσλειτουργίες, δυσχέρειες, ως προς την λειτουργική εφαρμογή.

Θέλουμε να έχουμε μια πιο ποιοτική κατηγοριοποίηση. Δεν μπορεί, δηλαδή, ο διαγωνισμός για την πρόσκτηση των νέων φρεγατών να γίνεται με τον ίδιο τρόπο, τις ίδιες δικλίδες ασφαλείας και διαφάνειας, με έναν διαγωνισμό για την απόκτηση ενός σχετικά φθηνού ανταλλακτικού, το οποίο θέλουμε να βάλουμε σε ένα αεροπλάνο ή για τον διαγωνισμό κάποιας απόκτησης αντίσκηνων, προκειμένου οι φαντάροι να κάνουν τις ασκήσεις τους. Δεν είναι το ίδιο, πρέπει να υπάρξει σχετική ευελιξία.

Τέταρτος άξονας. Ενίσχυση εγχώριας Αμυντικής Βιομηχανίας. Αποτελεί παράγοντα ζωτικής σημασίας για την ασφάλεια εφοδιασμού και τη διατήρηση των επιχειρησιακών δυνατοτήτων των Ενόπλων Δυνάμεων. Το καταλαβαίνουμε όλοι, γνωρίζουμε, βέβαια, για τα μεγάλα προβλήματα, επιδιώκουμε τη διατήρηση και την περαιτέρω ανάπτυξή της για την συμμετοχή της εγχώριας Αμυντικής Βιομηχανίας στα εξοπλιστικά προγράμματα, στο πλαίσιο της εθνικής νομοθεσίας, των Οδηγιών και των Κανονισμών της Ευρωπαϊκής Ένωσης, λαμβάνοντας βέβαια υπόψη και τις προβλέψεις της Εθνικής Αμυντικής Βιομηχανικής Στρατηγικής.

Εκεί, θα έχουμε πολλά περισσότερα να πούμε, όταν αρχίσουν να έρχονται Συμβάσεις στη Βουλή και για την ΕΑΒ. Εκτιμώ ότι σύντομα θα έρθει και μια νομοθετική παρέμβαση παράτασης των Συμβάσεων των Ναυπηγείων με το Πολεμικό Ναυτικό. Υπάρχει έργο εκεί, παράλληλα, υπάρχει μια απόπειρα, προσπάθεια εξεύρεσης επενδυτή στα Ναυπηγεία, αναπόφευκτη προϋπόθεση για να λειτουργήσουν αυτά, όπως πρέπει και να υποστηρίζουν τις Ένοπλες Δυνάμεις, αλλά και να μπορούν να προσελκύσουν και άλλες δουλειές.

Στον τομέα της έρευνας και της ανάπτυξης επιδιώκουμε τη διεύρυνση συμμετοχής μας στο Ευρωπαϊκό Πρόγραμμα Βιομηχανικής Ανάπτυξης στον τομέα της άμυνας, το EDIDP και τις δυνατότητες χρηματοδότησης που αυτό προσφέρει, καθώς και στο διάδοχο αυτού το EDF, το European Defense Fund. Το Ευρωπαϊκό Ταμείο Άμυνας αρχίζει να τρέχει και στο μέλλον θα είναι και μια πηγή χρηματοδότησης για κονδύλια, τα οποία θα επενδυθούν στον τομέα της άμυνας, ιδίως όσον αφορά στην κυβερνοάμυνα και τις νέες τεχνολογίες. Ήδη βρίσκεται σε εξέλιξη η προώθηση διακρατικής συμφωνίας με την Κυπριακή Δημοκρατία. Υπογράψαμε προ ημερών αυτό το μνημόνιο και αυτή αποτελεί το πλαίσιο για την προώθηση τεσσάρων ερευνητικών προγραμμάτων. Προσεχώς, θα έρθει και στο ΚΥΣΕΑ, αλλά και στη Βουλή.

Ο πέμπτος άξονας αφορά στην αναβάθμιση της στρατιωτικής εκπαίδευσης. Αναφέρομαι σε δράσεις για την αξιοποίηση της στρατιωτικής θητείας προς απόκτηση καθοριστικών προσόντων για την είσοδο στην αγορά εργασίας. Αν θέλετε, θα έλεγα, ότι αυτό είναι μια κομβική παρέμβαση του Υπουργείου, έτσι ώστε η στρατιωτική θητεία, που για πολλούς θεωρείται εντελώς χαμένος και άχρηστος χρόνος, να συνδυάσει και κάτι ωφέλιμο. Για παράδειγμα, διαδικασία πιστοποίησης κάποιου συγκεκριμένου προσόντος, όπως ξένη γλώσσα, επάρκεια στη λειτουργία, στη χρήση ηλεκτρονικών υπολογιστών. Φανταστείτε, πώς αυτό θα μπορούσε να αναβαθμίσει, αλλά και να κινητροδοτήσει τη στρατιωτική θητεία.

Επίσης, ενίσχυση συνεργασίας των Ανώτατων Στρατιωτικών Εκπαιδευτικών Ιδρυμάτων και Σχολών με τα Α.Ε.Ι. της χώρας, καθώς και αντίστοιχες σχολές στο εξωτερικό στο πλαίσιο διεθνών συνεργασιών. Υφίσταται πρόταση για δημιουργία Πανεπιστημίου Εθνικής Άμυνας, στο οποίο θα ενταχθεί το σύνολο των Στρατιωτικών Σχολών, από τη Σχολή Εθνικής Άμυνας, τη ΣΕΘΑ και τα Ανώτατα Στρατιωτικά Εκπαιδευτικά Ιδρύματα έως και τις Ανώτερες Στρατιωτικές Σχολές Υπαξιωματικών, με σχετικές προτάσεις, όπου αυτή τη στιγμή τυγχάνουν επεξεργασίας και σύντομα θα δημοσιοποιηθούν.

Ο έκτος και τελευταίος άξονας είναι η αξιοποίηση ακίνητης περιουσίας των Ενόπλων Δυνάμεων. Εδώ ο στόχος είναι η ενίσχυση και η απλοποίηση του ρόλου του Ταμείου Εθνικής Άμυνας, όπου εκεί εντάσσονται όλα τα περιουσιακά στοιχεία των Ενόπλων Δυνάμεων, του Υπουργείου, κυρίως, όλα τα ακίνητα. Ο στόχος είναι η αύξηση πόρων για την άμυνα της χώρας. Έχει να κάνει με τη βελτιστοποίηση της λειτουργίας υπηρεσίας αξιοποίησης της ακίνητης περιουσίας των Ενόπλων Δυνάμεων, της ΥΠΑΠΕΔ, ενώ παράλληλα, δρομολογείται και η ολοκλήρωση διαδικασιών για την αξιοποίηση κινητών περιουσιακών στοιχείων του Υπουργείου και την έναρξη των ηλεκτρονικών και πλειοδοτικών δημοπρασιών, με βασικό ζητούμενο την επιτάχυνση και την απλούστευση της διαδικασίας, ώστε να αξιοποιούνται περιουσιακά στοιχεία των Ενόπλων Δυνάμεων.

Επίσης, θα ήθελα να αναφέρω τρία ήσσονος σημασίας στοιχεία όσον αφορά στο μέγεθος, αλλά στην ουσία είναι ζητήματα, τα οποία για όποιον συζητά τη διεθνή συζήτηση στο χώρο της άμυνας, έχουν τη δική τους ειδική σημασία. Προστασία περιβάλλοντος, προσαρμογή στην κλιματική αλλαγή και βιώσιμη ανάπτυξη. Δίνεται ιδιαίτερη έμφαση στην ενεργειακή αναβάθμιση και αυτονομία των υποδομών των Ενόπλων Δυνάμεων, την απεξάρτηση από ρυπογόνες μορφές ενέργειας και την υιοθέτηση βέλτιστων πρακτικών στη διαχείριση απορριμμάτων, είναι η λεγόμενη προσπάθεια μείωσης του αποτυπώματος άνθρακα στις Ένοπλες Δυνάμεις, στην άμυνα. Σε αυτή την κατεύθυνση θα έχουμε έτοιμη πρόταση για την έναρξη εργασιών κατασκευής ενοποιημένου στρατοπέδου εντός του 2019, ώστε αυτό να αποτελέσει πρότυπο, αλλά και μοντέλο ορθολογικής χρήσης των πόρων και μεγιστοποίηση επιχειρησιακής ετοιμότητας των Ενόπλων Δυνάμεων και των Μονάδων.

Τέλος – και με αυτό ολοκληρώνω και θα ήθελα να σας ευχαριστήσω για την ανοχή, αλλά νομίζω ότι έπρεπε να δώσω ένα συνολικό πλαίσιο αυτών που σχεδιάζουμε και αυτών που κάνουμε στο Υπουργείο – είναι γνωστό ότι η αποστολή των Ενόπλων Δυνάμεων δεν περιορίζεται μόνο στο επιχειρησιακό έργο, όμως με υψηλό αίσθημα ευθύνης και ευαισθησίας οι Ένοπλες Δυνάμεις προσφέρουν πολύπλευρο έργο προς το κοινωνικό σύνολο, θεμελιώνοντας δεσμούς σε ευρύτερες κοινωνικές ομάδες. Τούτο γίνεται, γιατί το προσωπικό αφενός, έχει τις δυνατότητες να σχεδιάζει, να υλοποιεί, να εκτελεί, να επιτυγχάνει στο έργο του και αφετέρου, γιατί το προσωπικό των Ενόπλων Δυνάμεων δεν είναι εκτός κοινωνίας, αλλά προέρχεται από την κοινωνία.

Έτσι είναι το λεγόμενο ισχυρό κοινωνικό αποτύπωμα των Ενόπλων Δυνάμεων, είτε αυτό έχει να κάνει με την εξαιρετική συμβολή με τα εναέρια πυροσβεστικά Μέσα, αυτούς τους ήρωες, τους οποίους είδαμε να επιχειρούν και αυτό το καλοκαίρι, ξεπερνώντας σε πολλές περιπτώσεις τα όρια των αντοχών τους, είτε έχει να κάνει με τη διακομιδή ενός ασθενούς, με Μέσα της Πολεμικής Αεροπορίας από ένα ακριτικό νησί προς το κέντρο είτε έχει να κάνει με την ταχύτατη και ουσιαστική συνδρομή των Ενόπλων Δυνάμεων όπου συντρέχει μια περίπτωση φυσικής καταστροφής.

Δυστυχώς, με την κλιματική αλλαγή, πολύ φοβούμαι ότι αυτά τα φαινόμενα θα είναι συχνότερα και τακτικότερα, όχι έκτακτα, αλλά τακτικά πλέον και εκεί αναπόφευκτα οι Ένοπλες Δυνάμεις θα είναι πρώτες στη συνδρομή για την αρωγή των πληγέντων.

Εν κατακλείδι, στοχεύουμε σε σύγχρονες, ισχυρές και αξιόμαχες Ένοπλες Δυνάμεις, με υψηλή αποτρεπτική ισχύ. Θα κάνουμε ό,τι μπορούμε για να επιτύχουμε αυτή τη συνθήκη. Δεν είναι εύκολο, υπάρχουν προβλήματα, πάντα όμως υπήρχαν προβλήματα και πάντα η διαδικασία διατήρησης των Ενόπλων Δυνάμεων της χώρας σε κατάσταση υψηλής ετοιμότητας, εξαιρετικού αξιόμαχου είναι μια διαρκής δυναμική διαδικασία. Σκοπός μας είναι απλά αυτές οι διαδικασίες να γίνουν εντατικότερες και είμαι αισιόδοξος ότι σε αυτή την εθνική προσπάθεια ανασυγκρότησης θα είμαστε μαζί.

Με εθνικό όραμα και διάθεση για σκληρή δουλειά οφείλουμε όλοι να συνδράμουμε, ο καθένας από τον χώρο ευθύνης του και ο καθένας στη βάση των δυνατοτήτων του για την ενίσχυση της εθνικής μας άμυνας και ασφάλειας, για την προώθηση της Ελλάδας στο εξωτερικό και την εμπέδωση της χώρας ως δύναμη ειρήνης, ασφάλειας και σταθερότητας της περιοχής ως σταθερό πλέον και αδιαμφισβήτητο απ' όλους καθαρό πάροχο ασφαλείας.

Σας ευχαριστώ για την ανοχή και περιμένω με ανυπομονησία τη συζήτηση, που θα αναπτυχθεί και φυσικά εξυπακούεται ότι θα απαντήσω σε ερωτήματα που θα θέσετε όσον αφορά στο ευρύτερο φάσμα της λειτουργίας των Ενόπλων Δυνάμεων. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Άγγελος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Γκιόλας Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Κομνηνάκα Μαρία, Παπαναστάσης Νικόλαος, Συντυχάκης Εμμανουήλ, Αβδελάς Απόστολος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πάρα πολύ, κύριε Υπουργέ, για όσα σημαντικά μας είπατε. Πραγματικά ήταν μια τοποθέτηση σε πάρα πολλά ζητήματα και νομίζω ότι πάνω σε αυτά θα ακολουθήσει μια ενδιαφέρουσα συζήτηση. Τον λόγο έχει, ο κ. Κεγκέρογλου, ο οποίος ζήτησε να προηγηθεί.

**ΒΑΣΙΛΕΙΟΣ ΚΕΓΚΕΡΟΓΛΟΥ (Εκπρόσωπος του Κινήματος Αλλαγής (ΚΙΝ.ΑΛ.):** Να ευχαριστήσω τους συναδέλφους, κύριε Πρόεδρε και βεβαίως, τον Υπουργό για την ενημέρωση, σημειώνοντας ότι τα 10-15 θέματα, τα οποία μας ανέπτυξε, χρήζουν συζήτησης σε χωριστές θεματικές συνεδριάσεις της Επιτροπής, που σύμφωνα με τον προγραμματισμό θα πρέπει να φροντίσουμε να υλοποιηθούν, για να έχουμε αναλυτική συζήτηση.

Για το Κίνημα Αλλαγής, το Υπουργείο Άμυνας, η άμυνα της χώρας, η εξωτερική πολιτική είναι πρωτίστως οι πολιτικές για τις οποίες πρέπει να υπάρξει εθνική συνεννόηση, να υπάρξει εθνική γραμμή, με βάση την οποία θα πρέπει όλοι να πολιτευόμαστε.

Αυτό βεβαίως δεν σημαίνει ότι εμείς στηρίζουμε και εσείς αποφασίζετε. Πιστεύω ότι έχετε κατανοήσει και από τα αρνητικά που έχουμε από προηγούμενες κοινοβουλευτικές περιόδους ότι η Κυβέρνηση ακούει, συζητά και αποφασίζει στη συνέχεια, για να έχει και τη συναίνεση και τη συνδρομή που χρειάζεται στις πολιτικές.

Και νομίζω ότι μπορούμε αυτό τον κοινό τόπο να τον βρούμε. Υπάρχει λαμπρό πεδίο δόξης, δηλαδή, για συνεννόηση και συναίνεση στα θέματα του Υπουργείου Άμυνας.

Βεβαίως, πρέπει να προσέξετε πολιτικές και επιλογές να μην εγκλωβίσουν και το Υπουργείο και τη χώρα σε αδιέξοδους δρόμους, που στη συνέχεια δεν θα μπορούμε να αλλάξουμε ή να διορθώσουμε. Και τα θέματα που έχουν να κάνουν, βεβαίως, με τα εξοπλιστικά προγράμματα, τη συζήτηση που ανοίξατε για την ενδεχόμενη συνεργασία και συμφωνία με τους Γάλλους και για όλα τα θέματα.

Να πω ότι η αμυντική διπλωματία είναι βεβαίως απαραίτητη, όμως δεν πρέπει να ακολουθήσετε το λανθασμένο παράδειγμα που υποκατέστησε και το Υπουργείο Εξωτερικών κάποια στιγμή στην προηγούμενη θητεία ο προκάτοχός σας, ο κ. Καμμένος και είχαν προβλήματα με τον κ. Κατρούγκαλο, αλλά δεν ήταν προσωπικά. Όταν δημιουργούνται τέτοια προβλήματα δεν έχουν προσωπικό χαρακτήρα, είναι πρωτίστως θέμα της χώρας. Να προσέξουμε όλα αυτά, λοιπόν.

Σε μια πρώτη τοποθέτηση, λοιπόν, αυτό που θέλω να δηλώσω είναι η διάθεση και η θέση του Κινήματος Αλλαγής να συμμετάσχει σε μια συζήτηση εποικοδομητικά, για να έχουμε ενιαία εθνική γραμμή στα θέματα αυτά. Και εύχομαι, βεβαίως, επιτυχία και στο έργο και συνολικά στα θέματα που έχουν να κάνουν με το Υπουργείο Εθνικής Άμυνας.

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστώ πολύ, κύριε Κεγκέρογλου. Τον λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Συγνώμη, παρέλειψα να σας πω – δεν είναι επί της ουσίας ούτε απάντηση στον συνάδελφο – ότι ενόψει της μεγάλης ετήσιας άσκησης του «Παρμενίωνα» που θα λάβει χώρα στις αρχές Οκτωβρίου, θα ήθελα να απευθύνω πρόσκληση για λογαριασμό του Υπουργείου, βέβαια, προς τα μέλη της Επιτροπής που θα ήθελαν να παραβρεθούν και να δουν κάποια στοιχεία αυτής της μεγάλης άσκησης, για την Πέμπτη 3/10. Εκεί θα είναι το πιο εντυπωσιακό κομμάτι της νυχτερινής άσκησης του «Παρμενίωνα». Κύριε Πρόεδρε, καταγράψτε το σας παρακαλώ και όποιος ενδιαφέρεται να παραβρεθεί είναι πολύ ευχαρίστως προσκεκλημένος του Υπουργείου Εθνικής Άμυνας στον «Παρμενίωνα» στις αρχές του Οκτωβρίου. Θα κινηθούμε στην περιοχή της Αλεξανδρούπολης, επομένως θα υπάρχουν όλες οι σχετικές συνεννοήσεις για τη μετάβαση όσων θέλουν να παρακολουθήσουν. Αυτό ήθελα να πω και συγνώμη για τη διακοπή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Θα επικοινωνήσει η Γραμματεία της Επιτροπής μας με τα Κόμματα. Όσοι θέλετε θα πάμε την Πέμπτη 3 του Οκτωβρίου στην Αλεξανδρούπολη. Είναι – απ' ό,τι με ενημέρωσε και ο κ. Υπουργός και ο κ. Υφυπουργός – νυχτερινή η άσκηση. Άρα, όσοι επιθυμούμε, θα μπορούμε να παρακολουθήσουμε την άσκηση αυτή στην Αλεξανδρούπολη. Ευχαριστούμε. Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ (Εκπρόσωπος της Μειοψηφίας)**: Εάν μου επιτρέπετε, κύριε Πρόεδρε, να υπάρξει και αναλυτική ενημέρωση για το πρόγραμμα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ασφαλώς! Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Εκπρόσωπος της Πλειοψηφίας)**: Ευχαριστώ, κύριε Πρόεδρε.

Με αισθήματα ειλικρινούς εκτίμησης και αγάπης υποδεχόμαστε σήμερα στη Βουλή τη νέα πολιτική ηγεσία του Υπουργείου Εθνικής Άμυνας, με την ελπίδα και τη βεβαιότητα, θα έλεγα, ότι εγκαινιάζεται μια νέα σχέση μεταξύ της Επιτροπής μας και αυτού. Μια σχέση που, κατά την άποψή μας, είχε τραυματιστεί τα προηγούμενα χρόνια, δεδομένων των διαφόρων ζητημάτων που είχαν να κάνουν με το πρόσωπο του κ. Υπουργού προσωπικά.

Μετά από τέσσερα χρόνια μεγάλων υποσχέσεων και ελάχιστων ουσιαστικών αποτελεσμάτων στον χώρο της εθνικής άμυνας, πιστεύω ότι η μεγαλύτερη πρόκληση που έχει να αντιμετωπίσει η σημερινή πολιτική ηγεσία είναι να περάσουμε από τα λόγια στις πράξεις. Η Κυβέρνηση πρέπει να αναλάβει δυναμικές και άμεσες πρωτοβουλίες σε μήκος τεσσάρων αξόνων.

Ο πρώτος βασικός άξονας αφορά, όπως λέμε πολλές φορές, στον πολλαπλασιαστή ισχύος των Ενόπλων Δυνάμεων που είναι το προσωπικό, μια νέα μέριμνα για το προσωπικό, τις γυναίκες και τους άνδρες των Ενόπλων Δυνάμεων, οι οποίοι στις πλάτες τους σηκώνουν το μεγάλο βάρος της εθνικής άμυνας και του αξιόμαχού τους. Με βελτίωση της καθημερινότητας των στελεχών, με την ενίσχυση και φροντίδα της στρατιωτικής οικογένειας, με την αύξηση του ρεαλισμού και της ποιότητας της εκπαίδευσης – άκουσα πολύ σημαντικά πράγματα από τον κ. Υπουργό και νομίζω ότι είμαστε προς τη σωστή κατεύθυνση – και, κυρίως, προς τη βελτίωση των παρεχόμενων υπηρεσιών, τόσο για τα εν ενεργεία όσο και για τα εν αποστρατεία στελέχη που, κατά την άποψή μας, είναι ένα και το αυτό.

Ο δεύτερος άξονας αφορά στη διατήρηση της επιχειρησιακής ετοιμότητας των Ενόπλων Δυνάμεων. Όπως πολύ σωστά είπε ο κ. Υπουργός, η διαρκής εξασφάλιση της διαθεσιμότητας, του μεγάλου προβλήματος το οποίο αντιμετωπίζουμε, η τεχνολογική αναβάθμιση των οπλικών μας συστημάτων και των συστημάτων διοίκησης και ελέγχου και συλλογής πληροφοριών, είναι θέματα, τα οποία πρέπει να περάσουν και μέσα από την αναθεώρηση του νόμου 3978 περί προμηθειών, ο οποίος, κατά την άποψή μας, κύριε Υπουργέ, στη δεκαετή του λειτουργία έχει τεράστια προβλήματα και πρέπει να το ξαναδείτε πολύ σοβαρά. Σημαντικές ευκαιρίες, όπως αναφέρατε, υπάρχουν και στα ζητήματα που έχουν να κάνουν με την αναβάθμιση της διμερούς στρατιωτικής συνεργασίας μεταξύ των Η.Π.Α. και της χώρας μας. Όπως όλοι γνωρίζουμε, η τότε Συνθήκη του Αυγούστου του 1990, επί κυβερνήσεως Κωνσταντίνου Μητσοτάκη, όπως κι εσείς είπατε, μπορεί να βελτιωθεί και να επεκταθεί, κάτι που έχει να κάνει κυρίως με τη χορήγηση στρατιωτικής βοήθειας μέσω του Foreign Military Financing. Με την προοπτική αποδέσμευσης, επίσης, τεχνολογικά προηγμένων οπλικών συστημάτων, όπως τα ραντάρ και τα UAV.

Επίσης, ο άξονας της αναδιοργάνωσης των Ενόπλων Δυνάμεων. Έχουμε δει πάρα πολλά πράγματα, περισσότερα λόγια παρά έργα. Θεωρώ ότι με ουσία, με λίγα λόγια, με πολλή δουλειά και με χαμηλούς τόνους μπορούν να γίνουν πράγματα στις Ένοπλες Δυνάμεις, τα οποία, δυστυχώς, μέχρι τώρα και επί 5 σχεδόν χρόνια δεν τα είχαμε δει.

Η κατάργηση, συγχώνευση, μετακίνηση στρατιωτικών εγκαταστάσεων, η αλλαγή της δομής των Ενόπλων Δυνάμεων, είναι θέματα που πρέπει με πολλή προσοχή να τα δούμε. Μας θυμίζει όλους η παρέμβαση των Ηνωμένων Πολιτειών από το 1988 έως το 2005 με κατάργηση πολλών στρατιωτικών βάσεων, κάτι το οποίο, όσον αφορά στη χώρα μας, πρέπει να γίνει με πάρα πολύ μεγάλη φειδώ.

Επίσης, θα ήθελα να αναφερθώ στην αλλαγή του τρόπου εκπαιδεύσεως των νεοσυλλέκτων. Τα μέχρι τώρα Κέντρα Εκπαιδεύσεως Νεοσυλλέκτων έχουν μεταβληθεί σε ειδικά κέντρα εκπαιδεύσεως Νεοσυλλέκτων. Δηλαδή, καλούνται οι πολίτες να αναλάβουν στρατιωτική υπηρεσία στην προκάλυψη, δηλαδή, ένας πολίτης να παρουσιαστεί σε ένα νησί του Αιγαίου Πελάγους, όταν αντιλαμβάνεσαι ότι δεν υπάρχει ο κατάλληλος χρόνος να μεταλλαχθεί από πολίτη σε στρατιώτη. Πιστεύω ότι ήταν λάθος η απόφαση της προηγούμενης πολιτικής ηγεσίας να μεταφέρει τα Κέντρα Νεοσυλλέκτων μπροστά στην προκάλυψη, μπροστά στα σύνορα, για ανθρώπους που δεν έχουν ακόμα ενταχθεί στη στρατιωτική πειθαρχία και στη στρατιωτική ζωή.

Ο τέταρτος άξονας αφορά στην ενίσχυση της αμυντικής βιομηχανίας. Η Νέα Δημοκρατία υπερηφανεύεται ότι είναι εκείνη η πολιτική παράταξη που ξεκίνησε την υπόθεση αμυντικής βιομηχανίας στη χώρα μας με τον ν.43/1975 περί ιδρύσεως Εθνικής Βιομηχανίας Αεροπορικού Υλικού. Πιστεύω ότι κάτι που πρέπει να δείτε με πολλή προσοχή είναι η αναθεώρηση της Εθνικής Αμυντικής Βιομηχανικής Στρατηγικής, η οποία, κατά την άποψή μας, ήταν ένα ευχολόγιο, παρουσιάστηκε πριν από τρία χρόνια στην αρμόδια Επιτροπή Εξοπλισμών και δυστυχώς, πρέπει να το δείτε με πολλή προσοχή.

Αναφερθήκατε στην ΕΑΒ με πολύ σημαντική προσέγγιση. Πιστεύω ότι προτεινόμενες λύσεις για τη βελτίωση της ρευστότητας της ΕΑΒ, όπως ενδεικτικά, η μείωση του ποσοστού των εσόδων της εταιρίας, για να εξυπηρετεί το χρέος της είναι κάτι πολύ σημαντικό.

Σας ευχόμαστε καλή επιτυχία στο έργο σας και πιστεύω ότι αυτή θα υπάρξει. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ (Εκπρόσωπος της Μειοψηφίας):** Ευχαριστώ, κύριε Πρόεδρε. Ευχαριστούμε τον κ. Υπουργό για την ενημέρωση και καλωσορίζουμε στην Επιτροπή την πολιτική ηγεσία του Υπουργείου.

Θα συμφωνήσουμε, κύριε Υπουργέ, στην εισαγωγική σας επισήμανση ότι τα θέματα της Εθνικής Άμυνας είναι θέματα πολιτικής που δεν μπορούν να περιχαρακώνονται σε κομματικές σκοπιμότητες και επιλογές στενού χαρακτήρα και έτσι προσερχόμεθα σε αυτή τη συζήτηση και τώρα και πάντα.

Σε αυτή την κατεύθυνση θέλουμε να διαχωρίσουμε αυτή την προφανή συμφωνία μας από το ότι δεν υπάρχουν διαφορετικές πολιτικές προσεγγίσεις στα θέματα και άρα, κάθε κυβέρνηση μπορεί να ασκήσει τη δική της πολιτική. Επ' αυτού, θα θέλαμε να αποσαφηνίσετε ακριβέστερα στα διάφορα επίπεδα τι κρατάτε και τι αλλάζετε σε σχέση με την πολιτική της δικής μας κυβέρνησης, στη νέα δική σας κυβερνητική θητεία. Έχει μια εξαιρετική σημασία αυτό, για να καταγραφεί, ποια είναι η πολιτική σας στόχευση.

Θα συμφωνήσουμε επίσης ότι η χάραξη της εξωτερικής πολιτικής είναι αρμοδιότητα του Υπουργείου Εξωτερικών και η άμυνα έχει έναν άλλο ρόλο σε σχέση με αυτή την κατεύθυνση. Πλην, όμως, πάλι θα συμφωνήσουμε ότι η αμυντική διπλωματία είναι μια παράμετρος εξαιρετικά σημαντική και ήδη, αναφερθήκατε στην επικοινωνία σας με τον ομόλογό σας της Τουρκίας, αλλά και σε σχέση με ό,τι αναφέρθηκε στην προηγούμενη συνεδρίαση ότι η δική σας Κυβέρνηση, τουλάχιστον στο επίπεδο της εξωτερικής πολιτικής, θα αναβαθμίσει περισσότερο τις διμερείς σχέσεις και όχι τις πολυμερείς, τριμερείς που η δική μας κυβέρνηση ακολούθησε, κάτι που ως κυβέρνηση το είχαμε σε καθημερινή και συστηματική προσπάθεια επηρεασμού όλων των πολυεπίπεδων και σύνθετων κέντρων λήψης αποφάσεων.

Θα θέλαμε σε αυτό να δούμε την δική σας καταγραφή και σε συνάφεια με αυτό, θα θέλαμε την δική σας πολιτική χάραξη αναφορικά με τις πολύ σημαντικές, κατά τη δική μας εκτίμηση - νομίζω ότι είναι προφανές - δυνατότητες που χαράσσει η Συμφωνία των Πρεσπών, στη νέα προοπτική για την αναβάθμιση του ρόλου της Ελλάδας και στα Βαλκάνια και στην Ευρώπη και στη διεθνή πραγματικότητα, για την οποία δεν αναφερθήκατε στην εισηγητική σας τοποθέτηση.

Από κει και πέρα, πιστεύω ότι μπορούμε να δούμε διάφορα θέματα, στα οποία είτε αναφερθήκατε είτε χρειάζεται ιδιαίτερη αναφορά και εξειδίκευση.

Η αναδιοργάνωση των δομών του στρατεύματος είναι σε εξέλιξη, με βάση ένα σχεδιασμό και με μια μελέτη που έχει, ήδη, τεθεί σε εφαρμογή. Αναφέρθηκε και ο κ. Δαβάκης, σε ένα επιμέρους ζήτημα, εν πάση περιπτώσει, όμως περιλαμβάνει και πολλά άλλα ζητήματα που έχουν να κάνουν με μετακινήσεις και συγχωνεύσεις Μονάδων, με αναβάθμιση της δυναμικότητας των Μονάδων με το υπάρχον προσωπικό. Εκεί, θα θέλαμε να μας απαντήσετε, αν αυτήν σε εξέλιξη επιλογή θα την υπηρετήσετε, θα την ενισχύσετε, αν έχετε κάποια διαφορετική προσέγγιση στα θέματα αυτά και πώς θα θέσετε τα ζητήματα αναδιοργάνωσης; Συναφές και με αυτό είναι και το ζήτημα της αύξησης της θητείας.

Εμείς δεν συμφωνούμε με την αύξηση της θητείας, θεωρούμε πρωθύστερη αυτή τη συζήτηση μπροστά σε πάρα πολύ σημαντικά, άλλα οργανωτικά ζητήματα και αναδιάταξης των δυνάμεων, που μπορούν να εξασφαλίσουν ή αντιμετώπισης του ζητήματος των Μονίμων Υπαξιωματικών και άλλων επιλογών, που μπορούν πραγματικά να δώσουν αναβάθμιση του αξιόμαχου, μεγαλύτερη ετοιμότητα, χωρίς την αύξηση της στρατιωτικής θητείας.

Θέλουμε να σταθούμε στα ζητήματα της Εθνοφυλακής. Έχετε εξαγγείλει ότι έχετε ένα έτοιμο νομοσχέδιο. Θα θέλαμε, όμως, από την πρώτη στιγμή να δούμε τα ζητήματα αυτά αναφορικά με το, αν εννοείτε την Εθνοφυλακή να επεκτείνεται στο πανελλήνιο και στα αστικά κέντρα, αν θα μπορούν να οπλοφορούν κ.λπ.. Είναι μια σειρά πολύ σημαντικών ζητημάτων, για τα οποία θα πρέπει να αναφερθείτε.

Στα ζητήματα των εξοπλισμών, ήδη, αναφερθήκατε. Θα θέλαμε και εκεί, εάν αλλάζει κάτι ή εάν αναβαθμίζετε την δρομολογημένη προσπάθεια, που έχει ξεκινήσει ήδη και την επιταχύνετε;

Η αμυντική βιομηχανία, ήδη, είναι – βέβαια είναι ξεχωριστό θέμα τα Ναυπηγεία Ελευσίνας, δεν είναι κατά βάση θεσμικά αρμοδιότητα του Υπουργείου Άμυνας, αλλά, δυστυχώς, εκ των πραγμάτων, το Υπουργείο Εθνικής Άμυνας έχει εμπλακεί στα ζητήματα των ναυπηγείων – σχεδόν σε ωρίμανση ένας προγραμματισμός, εάν θα τον ενισχύσετε και εάν θα τον ολοκληρώσετε, όπως επίσης και στα ζητήματα της αμυντικής βιομηχανίας. Αυτήν τη διαφαινόμενη, μετά από μεγάλες προσπάθειες, αναβάθμισης των αποτελεσμάτων της ΕΑΣ, εάν και αυτήν θα την συνεχίσετε σε κατεύθυνση, που έχει δρομολογηθεί ή αν έχετε κάποια άλλα ζητήματα …..

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δρίτσα, να σας παρακαλέσω, αν θέλετε, στη δεύτερη τοποθέτησή σας, μετά, να θέσετε τα υπόλοιπα, για να σεβαστούμε τον χρόνο.

**ΘΟΔΩΡΗΣ ΔΡΙΤΣΑΣ (Εκπρόσωπος της Μειοψηφίας):** ……τελειώνω, κύριε Πρόεδρε. Είμαι υποχρεωμένος να δηλώσω ότι αφήνω έξω από αυτή την πρώτη μου τοποθέτηση πάρα πολλά θέματα. Βλέπετε ότι είμαι τηλεγραφικός, επιγραμματικός κι όμως, δεν επαρκεί ο χρόνος. Πρέπει αυτό να το αντιμετωπίσουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δρίτσα, σας καταλαβαίνω, αλλά είναι μία πρώτη τοποθέτηση, δεν είναι η μοναδική, επαναλαμβάνω.

**ΘΟΔΩΡΗΣ ΔΡΙΤΣΑΣ (Εκπρόσωπος της Μειοψηφίας):** Είναι αδύνατον σε αυτόν τον χρόνο.

Τέλος, το Ενιαίο Σύστημα Προμηθειών, δεν είναι απλώς ώριμο, είναι υπερώριμο. Η Επιτροπή Εξοπλιστικών Προγραμμάτων και Συμβάσεων, αν θυμάμαι καλά, έχει συζητήσει το θέμα τρεις, τέσσερις φορές. Ήδη, από τον προηγούμενο Αναπληρωτή Υπουργό Εθνικής Άμυνας, τον κ. Βίτσα, όχι από τον κ. Ρήγα, που ήταν το τελευταίο διάστημα, έχει κατατεθεί η πρόταση στη Βουλή, έχουν κληθεί τα κόμματα και έχουν υποβάλλει τις προτάσεις τους, έχει επανακάμψει και έχει ξαναγίνει η συζήτηση. Το Ενιαίο Σύστημα Προμηθειών θεωρούμε ότι ήταν πια δρομολογημένο σε τελική φάση.

Σταματώ εδώ, με την επισήμανση ότι δεν μας δίνετε τη δυνατότητα να εξαντλήσουμε αυτά τα τόσο σοβαρά θέματα και δεν νομίζω ότι φλυάρησα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δρίτσα, επιτρέψτε μου. Η δυνατότητα δίνεται προς όλους τους πολιτικούς χώρους. Είναι η πρώτη τοποθέτηση, επαναλαμβάνω.

**ΘΟΔΩΡΗΣ ΔΡΙΤΣΑΣ (Εκπρόσωπος της Μειοψηφίας):** Παρόλα αυτά, έχω αφήσει πληθώρα θεμάτων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, τον κ. Δρίτσα. Τον λόγο έχει εκ μέρους του Κ.Κ.Ε., ο κ. Παπαναστάσης. Να ξέρετε ότι το Κ.Κ.Ε., μου δήλωσε, δια του κ. Παφίλη, ότι θα έχει μόνο αυτήν την τοποθέτηση και δεν θα τοποθετηθεί ξανά.

**ΝΙΚΟΛΑΟΣ ΠΑΠΑΝΑΣΤΑΣΗΣ (Εκπρόσωπος του ΚΚΕ):** Ευχαριστώ πολύ, κύριε Πρόεδρε. Εάν δεν καλύψω τον χρόνο, θα συμμετάσχουμε και στις επόμενες.

Κύριε Πρόεδρε, κυρίες και κύριοι, η οποιαδήποτε αναφορά σε θέματα που αφορούν στις Ένοπλες Δυνάμεις ποτέ δεν μπορεί να είναι μονοσήμαντη ή επίπεδη. Είναι πολλές οι παράμετροι που καθορίζουν το δόγμα, τη δομή, την στελέχωση, τον εξοπλισμό τους, κυρίως όμως τον προσανατολισμό τους. Προφανώς, στα τρία λεπτά δεν υπάρχει δυνατότητα να ασχοληθούμε με κανέναν από αυτούς.

Η ένταξη της Ελλάδας στο ΝΑΤΟ το 1952, συνοδεύτηκε τότε με υποσχέσεις ασφαλείας για τον λαό. Ήταν υποσχέσεις απατηλές. Τότε εννοούσαν ασφάλεια τις 19 αμερικάνικες στρατιωτικές βάσεις που εγκαταστάθηκαν, εκ των οποίων, τρεις από αυτές διέθεταν πυρηνικά όπλα ή υποδομές για την εγκατάστασή τους. Τότε τους έταξαν ασφάλεια σαν αυτήν που βίωσαν οι λαοί 48 χωρών, σε 48 επεμβάσεις του ΝΑΤΟ ή μελών του, από το 1949 μέχρι σήμερα, με εκατόμβες θυμάτων. Μία από αυτές τις επιχειρήσεις είναι και η στρατιωτική χούντα στην Ελλάδα, το 1967. Άλλη μία, το χουντικό πραξικόπημα στην Κύπρο το 1974, η απόπειρα δολοφονίας του Προέδρου Μακαρίου, η εισβολή Τούρκων στο νησί, η κατοχή.

Παρόλα αυτά, η ελληνική εξωτερική πολιτική συνεχίζει σήμερα να είναι σημαντικά ταυτισμένη με την εξωτερική πολιτική των Ηνωμένων Πολιτειών της Αμερικής, της Ευρωπαϊκής Ένωσης. Σήμερα, με την τουρκική προκλητικότητα να κυριαρχεί, οι Ελληνικές Ένοπλες Δυνάμεις, σχεδόν καθημερινά, ασκούνται σε αμερικανονατοϊκές πρόβες πολέμου στην Ανατολική και Κεντρική Μεσόγειο. Είναι γνωστό ότι οι ναυτικές Μονάδες μας περιπολούν σε ξένες θάλασσες ή ετοιμάζονται για τον Αραβικό Κόλπο. Η Ελλάδα συμμετείχε σε δώδεκα στρατιωτικές αποστολές, εκτός συνόρων. Αυτές είναι δραστηριότητες που διασπούν επικίνδυνα την μαχητική ισχύ των Ενόπλων Δυνάμεων, αναιρούν την επιχειρησιακή τους αποτελεσματικότητα, αποδυναμώνουν την αμυντική και αποτρεπτική τους ικανότητα στα ανατολικά μας σύνορα. Είναι μια εξαιρετικά επικίνδυνη πολιτική. Έχετε βαριές ευθύνες. Παραπλανάτε μεθοδευμένα τον λαό, δαπανάτε, κατά απαίτηση του ΝΑΤΟ και των ΗΠΑ, πάνω από το 2% του ΑΕΠ, δηλαδή, γύρω στα 4 δις ευρώ συνολικά, για τις Ένοπλες Δυνάμεις. Προς τι η απαίτηση για χρηματοδότηση του συνόλου των Ενόπλων Δυνάμεων; Γιατί αυτή η απαίτηση δεν περιορίζεται στις Μονάδες που διατείνεστε ότι διαθέτετε σε αυτές τις συμμαχίες; Τα ερωτήματα θα ήταν ρητορικά, εάν απευθύνονταν σε εσάς στην Κυβέρνηση. Απευθύνονται όμως στον λαό και στα στελέχη των Ενόπλων Δυνάμεων.

Η απάντηση είναι ότι το ΝΑΤΟ διαθέτει ελάχιστα δικά του στρατεύματα, όμως τις δυνάμεις, που χρειάζεται, τις απαιτεί από τις χώρες μέλη του. Με βάση αυτό, κρύβετε ένοχα ότι το σύνολο των ελληνικών δυνάμεων είναι εκχωρήσιμο σε αυτούς. Τα νομικά εργαλεία για αυτήν την διαδικασία έρχονται από παλιά. Η ίδια διαδικασία ισχύει και για τις Ένοπλες Δυνάμεις των υπολοίπων χωρών.

Δύο λόγια για τα στελέχη των Ενόπλων Δυνάμεων που και ο κ. Υπουργός και οι εκπρόσωποι-εισηγητές των άλλων κομμάτων παρέκαμψαν. Δεν το θεωρούμε αυτό τυχαίο. Είναι ο σημαντικότερος πολλαπλασιαστής ισχύος των Ενόπλων Δυνάμεων. Στην συντριπτική τους πλειοψηφία προέρχονται από λαϊκές εργατικές, αγροτικές οικογένειες. Βίωσαν την αντιλαϊκή πολιτική των μέχρι σήμερα κυβερνήσεων. Φτώχεια, στέρηση, ανασφάλεια, αβέβαιο μέλλον.

Στελέχη σήμερα των Ενόπλων Δυνάμεων αντιμετωπίζουν ακριβώς τα ίδια. Μειωμένες αποδοχές, απλήρωτη υπερωριακή εργασία, ανύπαρκτη ουσιαστικά συνυπηρέτηση εργαζομένων συζύγων, βαθιά το χέρι στην άδεια τσέπη για κάλυψη αναγκών σε στολές, μετακινήσεις, φάρμακα, νοσήλια, δίδακτρα για την παραπαιδεία σας, τροφεία για τους ψευτοδημόσιους βρεφονηπιακούς σταθμούς σας. Παρόλα αυτά, υπερβάλλουν εαυτόν, διατηρούν το επίπεδο των Ενόπλων Δυνάμεων σε υψηλότατο επίπεδο, τις θυσίες τους με αυταπάρνηση τις καταθέτουν στη θωράκιση της πατρίδας μας. Εσείς με την πολιτική σας τις κατευθύνετε υπέρ των ΗΠΑ, του ΝΑΤΟ, της Ευρωπαϊκής Ένωσης. Η επερχόμενη ελληνοαμερικανική συμφωνία θα διαμορφώσει γι’ αυτούς και για τον λαό μας ακόμη πιο επικίνδυνες παραμέτρους.

Το Κ.Κ.Ε. απαιτεί άμεση επιστροφή στη χώρα μας του προσωπικού των Ενόπλων Δυνάμεων που βρίσκονται εκτός συνόρων. Να καταγγελθεί η ελληνοαμερικανική συμφωνία για τις βάσεις. Να κλείσει η Σούδα και οι άλλες αμερικανονατοϊκές βάσεις. Αποδέσμευση από τους ιμπεριαλιστικούς οργανισμούς ΝΑΤΟ και Ευρωπαϊκή Ένωση. Επίλυση των χρονιζόντων προβλημάτων του προσωπικού των Ενόπλων Δυνάμεων, όπως αυτά εκφράζονται μέσα από τα κυρίαρχα και συνειδητά υποβαθμιζόμενα συνδικαλιστικά τους όργανα.

Έναν λόγο για την αναφορά του κ. Υπουργού περί ομόνοιας και εθνικής ομοψυχίας, που συμφώνησαν και τα υπόλοιπα κόμματα. Εμείς θέλουμε να πούμε ότι εάν ζητάει ο κ. Υπουργός εθνική ομοψυχία στη μετατροπή της χώρας μας σε ένα απέραντο αμερικάνικο στρατόπεδο, εάν ζητάει εθνική ομοψυχία στην εμπλοκή των Ενόπλων Δυνάμεων σε ξένες, με τα συμφέροντα του ελληνικού λαού, επεμβάσεις, εμείς είμαστε αντίθετοι και αυτή την αντίθεσή μας δεν την καταθέτουμε στο Κοινοβούλιο, θα την καταθέσουμε στους χώρους δουλειάς, στους χώρους εκπαίδευσης, στα πανεπιστήμια, στους δρόμους. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς. Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Εκπρόσωπος της Ελληνικής Λύσης):** Ευχαριστώ πολύ, κύριε Πρόεδρε. Κύριε Υπουργέ, καλή επιτυχία. Σεβόμενος τη διαδικασία και τους συναδέλφους θα χρησιμοποιήσω το τρίλεπτο χωρίς ευχολόγια ή θεωρίες διάφορες. Θα θέσουμε κάποια θέματα, που ζητάμε απαντήσεις. Θα ξεκινήσω με κάποιες παρατηρήσεις, κύριε Υπουργέ, σχετικά με αυτά που είπατε στον λόγο σας. Αναφερθήκατε στον ομόλογό σας, τον κ. Ακάρ, ο οποίος σας διαβεβαίωσε για μια καλή συνεργασία και θέλω να θέσω υπόψη σας ότι στις 3.9.2019 ο κ. Ακάρ εξηγούσε μπροστά στον γαλάζιο χάρτη που φωτογραφήθηκε ο κ. Ερντογάν, πώς εξαφανίστηκε το Καστελόριζο. Ο ομόλογός σας, ο κ. Ακάρ στις 30.8.2019 είπε «αν χρειαστεί θα επαναλάβουμε το 1974 στην Κύπρο» και στις 8.8.2019 «όποιος δοκιμάσει την ισχύ μας στην Κύπρο, θα πληρώσει βαρύ τίμημα». Αυτά τα είπε ο ομόλογός σας, για τον οποίο είπατε πριν από λίγη ώρα και σας πιστεύω ότι σας διαβεβαίωσε, αλλά δεν βγάζετε και πολύ άκρη, το καταλαβαίνω, έτσι είναι οι Τούρκοι και αυτή είναι η συμπεριφορά τους.

Η Ελληνική Λύση συμμετέχει στην Επιτροπή αυτή με υψηλό αίσθημα ευθύνης και έτσι θα αντιμετωπίσουμε όλες τις συνεδριάσεις της Επιτροπής. Μόλις χθες, την Τετάρτη, κύριε Υπουργέ, είχαμε 32 παραβιάσεις από τουρκικά αεροσκάφη σε Βορειοανατολικό, Κεντρικό και Ανατολικό Αιγαίο και επιπλέον είχαμε έξι ακόμη παραβιάσεις των κανόνων εναέριας κυκλοφορίας, στο ελληνικό FIR και θέλω να μου πείτε τι κάνουμε εκτός από το να ανακοινώνουμε τις προκλήσεις και τις παραβιάσεις και να τις παρακολουθούμε; Τι μπορούμε να κάνουμε; Ποιες είναι εδώ οι δυνατότητές μας και πώς μπορούμε να αντιμετωπίσουμε αυτό το πρόβλημα; Λέτε ότι οι Ελληνικές Ένοπλες Δυνάμεις είναι σε πλήρη ετοιμότητα, πιστεύουμε ακάθεκτα και στην ετοιμότητα και στο αξιόμαχο των Ελληνικών Ενόπλων Δυνάμεων, αλλά λέτε ότι είναι έτοιμοι να αντιμετωπίσουν οποιαδήποτε κίνηση των Τούρκων. Με αυτό τι εννοείτε; Μέχρι πού μπορούμε να φτάσουμε;

Θέλω να μάθουμε, εάν έχουν το ακαταλόγιστο οι Τούρκοι; Μπορούν να λένε ότι θέλουν; Παραβιάζοντας συμφωνίες, παραβιάζοντας συμβάσεις και να μην τηρούν τίποτα, ως πότε; Ο Ουμίτ Γιαλίμ, σύμβουλος του Ερντογάν, εμφάνισε πρόσφατα, όπως σας είπα και πριν, νέο προκλητικό χάρτη όπου λείπει το Καστελόριζο και δε ζητούν μόνο τώρα διχοτόμηση του Αιγαίου στον 25ο μεσημβρινό, αλλά πάνε και δυτικότερα, στον 24ο, και χθες είδαμε ότι εξαφάνισαν νησιά μας, Μύκονο, Πάρο, Νάξο και συνεχίζουν την προκλητικότητα.

Επίσης κύριε Υπουργέ, θα θέλαμε μια απάντηση για το ποσά ακόμη ερευνητικά πλοία δικά τους πρέπει να βγουν στο Αιγαίο, για να αντιδράσουμε; Ήδη έχουν βγει πέντε, το Φατίχ το Γιαβούζ, το Μπαρμπαρόζ, το Ορούθς Ρέϊς και το Μπιλίμ 2, χθες.

Και μιας και αναφερθήκατε στον κ. Ακάρ, τι λέτε ή τι θα πείτε στις ομιλίες σας με τον ομόλογό σας; Να ζητήσουμε άμεσα κυρώσεις και μέτρα κατά της Τουρκίας από την Ευρωπαϊκή Ένωση, είναι η δική μας άποψη. Είμαστε μέλος της Ευρωπαϊκής Ένωσης.

Η Ευρωπαϊκή Ένωση θα πρέπει να δείξει εμπράκτως, κύριε Υπουργέ, ότι είναι στο πλευρό ενός μέλους της Ευρωπαϊκής Ένωσης και όχι να τους τραβήξει το αυτί, όπως έκανε πριν από δύο μήνες. Να στείλει ευρωπαϊκό στρατό να ενισχύσουν τα σύνορά μας, ναι ή όχι;

Επίσης να πω και τελειώνω, κύριε Πρόεδρε, ότι ίσως θα πρέπει να πάμε και στην πράξη, διότι την ίδια στιγμή που εμείς μιλάμε και μελετάμε πώς θα αντιμετωπίσουμε τους Τούρκους, τις απειλές τους, τις προκλήσεις τους, την αθρόα εισβολή παρανόμων μεταναστών και οτιδήποτε άλλο, η Βουλγαρία περνάει σε πράξεις. Μεταφέρω τα όσα έβλεπα και διάβαζα χθες. Ενέκρινε αποστολή 11.000 στρατιωτών, ενίσχυσης των συνόρων της με την Τουρκία και έχει σηκώσει φράχτη τρία μέτρα ύψος και 270 χλμ..

Οι Βούλγαροι το κάναν ήδη πράξη. Εμείς τι θα κάνουμε και ως πότε θα περιμένουμε με στωικότητα και με μια πολιτική κατευνασμού, όλες αυτές τις προκλήσεις των νευρικών γειτόνων μας. Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστώ, κύριε συνάδελφε. Κλείνουμε τον πρώτο κύκλο ομιλιών με την εκπρόσωπο του κόμματος ΜέΡΑ 25, την κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Εκπρόσωπος του ΜέΡΑ 25):** Σας ευχαριστώ πολύ, κύριε Πρόεδρε. Κύριε Υπουργέ, επίκειται ταξίδι του κ. Πρωθυπουργού, του κ. Μητσοτάκη, στην Τουρκία, για να συναντήσει τον κ. Ερντογάν, σε μια συνάντηση που ακολουθεί άλλες συναντήσεις εκλεγμένων, επίσης, πρωθυπουργών της χώρας, οι οποίοι είχαν και ισχυρή πλειοψηφία, όπως είναι του κ. Σημίτη, του κ. Τσίπρα, του κ. Παπανδρέου, αλλά η εικόνα που έχουμε από μόνη της είναι ισχυρή για τον κ. Ερντογάν.

Το ερώτημα που θέτω, για αυτή τη διαδικασία, είναι πάρα πολύ απλό για μένα, δίνοντας τρία χαρακτηριστικά της Τουρκικής εξωτερικής πολιτικής. Πρώτον, η εξωτερική πολιτική της Τουρκίας είναι ίδια και απαράλλακτη εδώ και δεκαετίες, ανεξάρτητα από το ποιος προεδρεύει. Δεύτερον, δεν είναι κρυφή. Είναι φανερή σε όλα τα επίπεδα και σε όλα τα θέματα και όσο κι αν μας φαίνεται παράξενο, σου λέει ακριβώς ποια είναι τα βήματα και τι θέλει να κάνει, δίνοντας μια εικόνα ενός ισχυρού κράτους. Δηλαδή, είναι μια αναθεωρητική δύναμη, αμφισβητεί συνθήκες και λειτουργεί πάντα εκτός πλαισίου. Τρίτον, έχει εθνικά ισχυρά χαρακτηριστικά, με την έννοια ότι αναπτύσσει και διαρρηγνύει σχέσεις με κράτη και δυνάμεις ή ασκεί πολυσχιδή πολιτική και πολυφασματική, σαν περιφερειακή δύναμη, ανάλογα με τα συμφέροντά της και μόνο για τα συμφέροντά της.

Εμείς, αντίθετα, όλα αυτά τα χρόνια δεν καταφέραμε να λειτουργήσουμε – ειδικά το Συμβούλιο Εξωτερικών Υποθέσεων – όπως π.χ. κάνει η Κύπρος, στα πρότυπά της, δηλαδή. Επιπρόσθετα, ποτέ δεν μάθαμε τι συζητήθηκε κάθε φορά μεταξύ του κ. Ερντογάν και των εκάστοτε πρωθυπουργών, με πρόσφατο ταξίδι για παράδειγμα και τις προκλητικές δηλώσεις του Τούρκου προέδρου, όσον αφορά στις επικλήσεις του για τα όσα είχε συζητήσει με τον κ. Τσίπρα.

Το ερώτημα, λοιπόν, που μπαίνει στη συζήτηση είναι, ποιες είναι οι εθνικές θέσεις – και μην επικαλεστείτε το Διεθνές Δίκαιο και μόνο – και με ποιο συγκεκριμένο σχέδιο, αλλά και πρακτική οι Ένοπλες Δυνάμεις δηλώνουν δια στόματός σας έτοιμες να τις υπερασπιστούν; Η απάντηση είναι ότι θα φτιάξουμε και άλλες φρεγάτες;

Αναφερθήκατε στη συνεργασία των Ηνωμένων Πολιτειών και της Ελλάδας. Δεν θα αναφέρω όλες αυτές τις βάσεις, για την οικονομία του χρόνου, τις αναφέρατε εσείς, απλά θα ήθελα να σας κάνω μια ερώτηση. Επειδή υπάρχει και έχει διαρρεύσει τεχνηέντως, θα έλεγα, ότι η συμφωνία έχει ετήσια βάση – όπως είπατε εσείς – αλλά επιδιώκετε από την πλευρά των Ηνωμένων Πολιτειών να γίνει πολυετής. Ποια είναι η άποψή σας επάνω σε αυτό;

Επίσης, η πολιτική μας άποψη είναι ότι το καθεστώς των βάσεων για εμάς δεν προσφέρει καμία προστασία στη χώρα μας και δεν διασφαλίζει τα εθνικά μας συμφέροντα, ενώ αντίθετα είναι πιθανόν να την εκθέτει σε κινδύνους, αφού μας εντάσσει στις αντιπαραθέσεις των μεγάλων δυνάμεων. Αυτό είναι γεγονός. Η χώρα μας βρίσκεται σε καθεστώς αποικίας χρέους και η πρόσθετη εξάρτησή μας αποικιακού τύπου θα πρέπει να αποφεύγονται.

Το ζητούμενο, λοιπόν, πρέπει να είναι η απεμπλοκή μας από διεθνή εμπόλεμα παιχνίδια. Ανησυχούμε πολύ, κύριε Υπουργέ, για την αναβάθμιση αυτής της εμπλοκής, η οποία μπορεί να γίνει ακόμη πιο επικίνδυνη, όπως ήδη θεωρούμε ότι είναι πάρα πολύ επικίνδυνες οι αποφάσεις της Κυβέρνησης να αναγνωρίσει, π.χ. τον «αχυράνθρωπο» των Ηνωμένων Πολιτειών, τον κ. Γκουαϊδό, σαν Πρόεδρο της Βενεζουέλας, η αποστολή της φρεγάτας στο Ιράν και φυσικά η ανάπτυξη σχέσεων και συνεργασίας, σαν αυτή με το Ισραήλ – πάνω στο ακυρωμένο, θα έλεγα, από την ιστορία δόγμα, ο εχθρός του εχθρού μου είναι φίλος μου – και μάλιστα με το κράτος ταραχοποιό και εγκληματία, που καταπατά, εξευτελίζει το Διεθνές Δίκαιο, το οποίο επικαλούμαστε. Ή ακόμη και αν θέλετε οι σχέσεις μας με τον δικτάτορα Σίσι, της Αιγύπτου.

Είστε Υπουργός Άμυνας, τι εισήγηση κάνετε γι' αυτό; Να πάρουμε και άλλα όπλα; Ποιο είναι το σχέδιο, που καλούνται να υλοποιήσουν οι Ένοπλες Δυνάμεις; Να αυξήσουμε το εξοπλιστικό πρόγραμμα, δηλαδή, να πάμε σ’ έναν ανταγωνισμό εξοπλισμών;

Αναφερθήκατε στον Υπουργό Εξωτερικών και στα όσα είπε σε ό,τι αφορά στα γεωστρατηγικά πλεονεκτήματα της γεωγραφικής μας θέσης και τα λοιπά. Σας ρωτώ, λοιπόν, αν ο κίνδυνος που ενέχουν αυτού του είδους οι συμφωνίες που αναφέρθηκα προηγουμένως, δεν είναι δυνατόν να έχουν ένα ικανό αντιστάθμισμα, παραμένει το ερώτημα: ποια επιτέλους θα είναι τα ανταλλάγματα και τα οφέλη που θα πρέπει να έχει η χώρα μας απ’ αυτή τη διαδικασία;

Το δεύτερο θέμα είναι οι φρεγάτες και τελειώνω με αυτό, κύριε Πρόεδρε. Τον τελευταίο καιρό και ιδιαίτερα μετά την επίσκεψη του κ. Πρωθυπουργού στο Παρίσι, επανήλθαν στην επιφάνεια τα σενάρια περί αμυντικής συνεργασίας με τη Γαλλία και ειδικότερα για την προμήθεια φρεγατών. Φέρεται οι Γάλλοι να έχουν προτείνει στην Ελλάδα την ναυπήγηση φρεγατών τύπου «BELHARRA», με δυνατότητες αντιαεροπορικής άμυνας της περιοχής, αν και οι Αμερικανοί ενδιαφέρονται να συνεργαστούν με την Αθήνα σ’ αυτό τον τομέα, έχοντας μάλιστα δείξει ιδιαίτερο ενδιαφέρον για τα ναυπηγεία Ελευσίνας και Σκαραμαγκά.

Να θυμίσω ότι η Ευρωπαϊκή Ένωση μας απαγόρευσε τη ναυπήγηση στα ναυπηγεία Σκαραμαγκά. Είναι φυσικό, λοιπόν, να γεννάται το ερώτημα, αν οι φήμες αυτές έχουν βάση και ποια είναι η ενημέρωση που παρέχεται προς την παρούσα Επιτροπή για το θέμα αυτό;

Το τελευταίο ερώτημα είναι το εξής. Είμαστε μέλη στο ΝΑΤΟ. Η συνεισφορά μας, κύριε Υπουργέ, σε σχέση με τα οικονομικά μας και σε σχέση με τις άλλες χώρες, θα έλεγα ότι είναι στο υψηλότερο επίπεδο, εξαιτίας πραγματικά της κρίσης που περνάει η χώρα μας. Σκέφτεστε να ζητήσετε να μειωθεί αυτή η συνεισφορά, με δεδομένο ότι η Γερμανία – θα μου επιτρέψετε να πω – δίνει πολλά λιγότερα συμμετέχουσα στον ίδιο συνασπισμό από τη δική μας χώρα, η οποία βρίσκεται στην κατάσταση που βρίσκεται;

Θα ήθελα να ζητήσω συγνώμη, κύριε Πρόεδρε, θα χρειαστεί να φύγω, επειδή έχω άλλη Επιτροπή, αλλά θα παραμείνει ο κύριος συνάδελφός μου, για να πάρει και τις απαντήσεις από τον κ. Υπουργό, αλλά και να ρωτήσει. Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε και εμείς, κυρία Σακοράφα. Με την τοποθέτηση της κυρίας Σακοράφα, έκλεισε ο πρώτος κύκλος. Στο σημείο αυτό και για δική σας διευκόλυνση, θα ήθελα να σας πω, κυρίες και κύριοι συνάδελφοι, ότι έχουμε έρθει σε συνεννόηση με τον κ. Υπουργό, τον κ. Παναγιωτόπουλο και με τον Υφυπουργό, τον κ. Στεφανή, ότι τα μέλη της Επιτροπής σύντομα θα μεταβούν στο Υπουργείο Εθνικής Άμυνας, όπου θα έχουμε μία ενημέρωση από τον Αρχηγό ΓΕΕΘΑ και τους Αρχηγούς των τριών Κλάδων των Ενόπλων Δυνάμεων, του Αρχηγού του Γενικού Επιτελείου Στρατού, του Γενικού Επιτελείου Αεροπορίας και του Γενικού Επιτελείου του Ναυτικού.

Κυρίες και κύριοι συνάδελφοι, στο σημείο αυτό ολοκληρώθηκε το δημόσιο μέρος της συνεδρίασης, οπότε θα σταματήσει η μετάδοση από το κύκλωμα της Τηλεόρασης της Βουλής. Θα διακόψουμε για τρία λεπτά, για να αποχωρήσουν οι πρακτικογράφοι και αμέσως μετά θα περάσουμε στο δεύτερο μέρος, όπου οι κυρίες και οι κύριοι συνάδελφοι, θα θέσουν αμέσως τα ερωτήματά τους.

Σας ευχαριστώ πάρα πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Νικολακόπουλος Ανδρέας, Παπαδόπουλος Μιχαήλ, Ρουσόπουλος Θεόδωρος (Θόδωρος), Σενετάκης Μάξιμος, Συρίγος Άγγελος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Χαρίτου Δημήτριος (Τάκης), Λοβέρδος Ανδρέας, Παπαναστάσης Νικόλαος και Αβδελάς Απόστολος.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**